
UNDANG-UNDANG MALAYSIA 


Akta 463 


AKTA KERETAPI 1991 


Suatu Akta untuk membuat peruntukan baru dalam undang-undang 
yang berhubungan dengan keretapi dan bagi perkara lain yang 
berkaitan dengannya. 


(1 Ogos 1992, P.U. (B) 401/19921 


MAKA INILAH DIPERBUAT UNDANG-UNDANG oleh Duli 
Yang Maha Mulia Seri Paduka Baginda Yang di-Pertuan Agong 
dengan nasihat dan persetujuan Dewan Negara dan Dewan Rakyat 
yang bersidang dalam Parlimen, dan dengan kuasa daripadanya, 
seperti yang berikut: 


BAHAGIAN 1 
PERMULAAN 
Tajuk ringkas, pemakaian dan permulaan kuat kuasa 


1. (1) Akta ini bolehlah dinamakan Akta Keretapi 1991 dan 
hendaklah terpakai bagi semua keretapi di Malaysia. 


(2) Akta ini hendaklah mula berkuat kuasa pada tarikh yang 
ditetapkan oleh Menteri melalui pemberitahuan dalam Warta; 
dan Menteri boleh menetapkan tarikh yang berlainan bagi mula 
berkuatkuasanya — 


(a) peruntukan yang berlainan dalam Akta ini; atau 


(b) kesemua peruntukan atau peruntukan yang berlainan dalam 
Akta ini berkenaan dengan Negeri atau wilayah yang 
berlainan. 

Tafsiran 


2. Dalam Akta ini, melainkan jika konteksnya menghendaki 
makna yang lain— 


“barang” termasuklah beg barang dan harta alih lain daripada 
apa-apa perihalan, dan haiwan sama ada yang hidup atau mati; 


“beg barang” atau “beg barang penumpang” ertinya apa-apa 
artikel untuk kegunaan dan kemudahan sendiri sebagaimana yang 
biasanya dibawa oleh penumpang tetapi tidaklah, kecuali dalam 
hal pedagang kembara, termasuk artikel yang dibawa bagi maksud 
perniagaan, perdagangan atau keuntungan; 


“demuraj” termasuklah caj bagi penahanan kenderaan, vesel, 
loji atau kelengkapan; 


“gudang” ertinya apa-apa bangunan atau tempat yang disediakan 
atau digunakan oleh suatu syarikat keretapi bagi maksud menyimpan 
barang; dan sekiranya syarikat keretapi itu mendapati bahawa 
barang yang hendak disimpan dalam gudang itu lebih sesuai 
dibiarkan dalam trak, maka trak itu apabila ditempatkan di suatu 
sisian hendaklah, bagi maksud Akta ini, disifatkan sebagai suatu 
gudang; 


“harta” ertinya apa-apa harta alih atau tak alih, dan 
termasuklah — 


(a) apa-apa hak, kepentingan, hak milik, tuntutan, hak dalam 
tindakan, kuasa, keistimewaan, sama ada pada masa 
sekarang atau pada masa hadapan dan sama ada terletak 
hak atau kontingen, berhubungan dengan mana-mana 
harta, atau yang selainnya mempunyai nilai; 


(b) apa-apa dokumen pemindahhakan yang disempurnakan 
bagi memindahhakkan, menyerahhakkan, menguntukkan, 
menyerahkan, atau selainnya memindahkan atau melupuskan 
harta tak alih yang dipunyai atau dimiliki oleh orang 
yang menyempurnakan dokumen pemindahhakan itu 
atau yang ke atasnya orang itu berhak mendapat hak 
kontingen, sama ada bagi seluruh kepentingannya atau 
apa-apa kepentingan yang kurang daripada itu; 


(c) apa-apa surat cara kewangan; 


(d) apa-apa surat cara atau sekuriti lain; 


Keretapi 11 


(e) apa-apa perniagaan; dan 


(f) apa-apa harta ketara atau tidak ketara lain; 


“kadar” termasuklah apa-apa tambang, tambang muatan, caj 
atau bayaran lain bagi pengangkutan mana-mana penumpang atau 
barang; 


“keretapi” ertinya apa-apa jenis keretapi bagi pembawaan awam 
penumpang atau barang atau kedua-duanya, atau mana-mana 
bahagian keretapi itu, dan termasuklah — 


(a) segala rel, rasuk, kabel, sisian atau cabang yang dikerjakan 
bagi maksud, atau berkaitan dengan, suatu keretapi; 


(b) segala stokereta yang digunakan bagi maksud trafik; 
dan 


(c) setakat yang konteksnya membenarkan, suatu keretapi 
yang sedang dalam pembinaan oleh atau bagi mana-mana 
syarikat keretapi, 


tetapi tidaklah termasuk — 
(d) Keretapi Bukit Bendera dan Keretapi Negeri Sabah, 


(e) mana-mana keretapi yang digunakan atau, dalam hal suatu 
keretapi yang akan dibina, yang dimaksudkan untuk 
digunakan, oleh mana-mana orang untuk membawa 
barang dalam mana-mana premis yang diduduki oleh 
orang itu, dan 


(f) mana-mana keretapi yang digunakan atau, dalam hal 
suatu keretapi yang akan dibina, yang dimaksudkan 
untuk digunakan, keseluruhannya atau terutamanya untuk 
membawa penumpang dalam mana-mana premis hiburan 
atau rekreasi: 


“Keretapi Tanah Melayu” ertinya pengusahaan yang dikenali 
sebagai Keretapi Tanah Melayu di bawah Ordinan termansuh, 


“Ketua Pengarah” ertinya Ketua Pengarah Keretapi yang dilantik 
di bawah seksyen 3, 


“lesen” ertinya lesen yang dikeluarkan di bawah seksyen 23, 


“Menteri” ertinya Menteri yang sedang dipertanggungkan dengan 
tanggungjawab bagi keretapi; 

“Ordinan termansuh” ertinya Ordinan Keretapi 1948 
(M.U. Ord. 8/1948]; 


“pegawai keretapi”? ertinya mana-mana orang yang diambil 
kerja oleh atau bagi pihak mana-mana syarikat keretapi untuk 
melaksanakan apa-apa fungsi berkaitan dengan keretapi; 


“Pentadbir” mempunyai erti yang sama yang diberi kepada 
“Pentadbir Tanah” oleh seksyen 5 Kanun Tanah Negara 1965 
[Akta 56], “Pemungut” oleh seksyen 4 Ordinan Tanah Sabah [Sabah 
Bab 68] atau “Pengarah” oleh seksyen 2 Kanun Tanah Sarawak 
[Sarawak Bab 81], mengikut mana-mana yang berkenaan; 


“penyakit berjangkit atau menular” ertinya apa-apa penyakit 
yang diisytiharkan sebagai berjangkit atau menular oleh peraturan- 
peraturan yang dibuat di bawah seksyen 88; 


“Pesuruhjaya Tanah Persekutuan” ertinya Pesuruhjaya Tanah 
Persekutuan yang dilantik di bawah Akta Pesuruhjaya Tanah 
Persekutuan 1957 [Akta 349]; 


“premis keretapi” ertinya kesemua premis yang di bawah 
kawalan atau yang diduduki atau digunakan oleh mana-mana 
syarikat keretapi; 


“rizab keretapi” ertinya— 


(a) semua tanah yang dirizabkan sewajarnya, sama ada 
sebelum atau selepas mula berkuat kuasanya Akta ini, 
bagi maksud Keretapi Negeri-Negeri Melayu Bersekutu 
atau Keretapi Negeri Johor atau Keretapi Tanah Melayu 
di bawah peruntukan seksyen 62 Kanun Tanah Negara 
1965 atau di bawah peruntukan yang bersamaan dalam 
mana-mana undang-undang tanah terdahulu sebagaimana 
ditakrifkan dalam Kanun Tanah Negara 1965; dan 


(b) semua tanah yang disifatkan sebagai rizab keretapi di 
bawah peruntukan seksyen 16 atau seksyen 17 Ordinan 
termansuh; 


“skim keretapi” ertinya suatu skim bagi pembinaan keretapi 
yang didepositkan dengan Menteri menurut seksyen 7; 

“stokereta” termasuklah tender, motor, koc, wagon, trak, troli, 
pengangkut daripada apa-apa jenis dan enjin lokomotif serta enjin 
jenis lain yang digunakan di atas keretapi; 


“syarikat keretapi” termasuklah mana-mana orang atau orang- 
orang, sama ada diperbadankan ataupun tidak, yang merupakan 
pemunya atau penerima pajak sesuatu keretapi atau pihak kepada 
suatu perjanjian bagi pengerjaan sesuatu keretapi; 


“tambang” termasuklah semua jumlah wang yang diterima atau 
yang boleh diterima dan semua jumlah wang yang dikenakan atau 
yang boleh dikenakan bagi pembawaan penumpang; 


“tambang muatan” termasuklah semua jumlah wang yang 
diterima atau yang boleh diterima dan semua jumlah wang yang 
dikenakan atau yang boleh dikenakan bagi pengangkutan barang; 
dan 


“tanah Negeri” mempunyai erti yang diberi kepadanya dalam 
Kanun Tanah Negara 1965. 


BAHAGIAN II 
KETUA PENGARAH KERETAPI 
Pelantikan Ketua Pengarah 


3. (1) Menteri hendaklah, dari semasa ke semasa, melalui 
pemberitahuan dalam Warta, melantik seorang pegawai awam 
menjadi Ketua Pengarah Keretapi bagi maksud menjalankan tugas 
dan fungsi yang dipertugaskan kepadanya di bawah Akta ini. 


(2) Ketua Pengarah hendaklah memegang jawatan selama apa- 
apa tempoh dan tertakluk kepada apa-apa syarat sebagaimana yang 
ditetapkan oleh Menteri selepas berunding dengan Suruhanjaya 
Perkhidmatan Awam. 


(3) Ketua Pengarah hendaklah mempunyai suatu meterai rasmi 
bagi pengesahan dokumen yang dikehendaki bagi maksud tugas 
dan fungsinya di bawah Akta ini. 

Tugas dan fungsi Ketua Pengarah 


4. (1) Tugas dan fungsi Ketua Pengarah adalah seperti yang 
berikut: 


(a) untuk mengawal selia kendalian keretapi dan perkhidmatan 
keretapi; 


(b) untuk menetapkan standard keselamatan minimum bagi 
kendalian keretapi; 


(c) untuk mengadakan peruntukan bagi pendaftaran dan 
menetapkan kelayakan minimum bagi mana-mana pegawai 
keretapi yang diamanahkan dengan penjagaan, pengawalan 
atau pengendalian sesuatu keretapi sebagaimana yang 
difikirkan wajar oleh Ketua Pengarah; 


(d) untuk memajukan kepentingan pengguna kemudahan dan 
perkhidmatan keretapi, khususnya berkenaan dengan kadar 
yang dikenakan, dan standard atau kualitinya; dan 


(e) untuk memajukan dan menggalakkan pengembangan 
dan pembaikan sistem keretapi dan kemudahan serta 
perkhidmatan keretapi di Malaysia. 


(2) Pada menunaikan tugas dan fungsinya di bawah 
subseksyen (1), Ketua Pengarah hendaklah mengambil kira yang 
berikut: 


(a) ekonomi dan kecekapan; 


(b) semua permintaan munasabah bagi kemudahan dan 
perkhidmatan keretapi; 


(c) pemajuan kemudahan dan perkhidmatan keretapi pada kadar 
yang konsisten dengan perkhidmatan yang cekap; 


(d) pemupukan kemajuan sepatutnya sistem keretapi dan 
kemudahan serta perkhidmatan keretapi di Malaysia; 
dan 


(e) polisi semasa Kerajaan berkenaan dengan kemajuan sosial 
dan ekonomi serta perlindungan alam sekeliling. 
Kuasa untuk mewakil 


5. (1) Ketua Pengarah boleh, secara bertulis, mewakilkan kepada 
mana-mana pegawai awam, tertakluk kepada apa-apa syarat, 

batasan atau sekatan sebagaimana yang difikirkannya sesuai untuk 
dikenakan, apa-apa tugas atau fungsinya di bawah Akta ini kecuali 
kuasa untuk membuat peraturan-peraturan. 


(2) Apa-apa perwakilan yang dibuat di bawah seksyen ini tidak 
boleh menahan Ketua Pengarah itu sendiri daripada melaksanakan 
tugas atau menjalankan fungsi yang diwakilkan demikian. 


Kuasa Menteri untuk memberi arahan 


6. Menteri boleh, dari semasa ke semasa, memberi Ketua Pengarah 
arahan yang selaras dengan peruntukan Akta ini dan Ketua Pengarah 
hendaklah melaksanakan semua arahan sedemikian. 


BAHAGIAN III 
SKIM KERETAPI 
Skim keretapi 


7. (1) Tiada keretapi boleh dibina dalam Malaysia tanpa kelulusan 
Menteri. 


(2) Mana-mana orang yang berniat untuk membina suatu 
keretapi dalam Malaysia hendaklah membuat permohonan kepada 
dan mendepositkan dengan Menteri suatu skim keretapi yang 
hendaklah mengandungi maklumat yang berikut: 


(a) jenis dan sistem keretapi yang dicadangkan; 


(b) laluan am dan tempat terminal bagi sistem keretapi yang 
dicadangkan; 


(c) aspek keselamatan sistem keretapi yang dicadangkan; 


(d) struktur tambang atau tambang muatan yang dicadangkan; 
dan 


(e) apa-apa perkara lain yang akan membolehkan Menteri 
menilai skim keretapi itu. 


(3) Tiap-tiap skim keretapi yang didepositkan di bawah 
subseksyen (2) hendaklah disertakan dengan suatu peta yang 
menunjukkan laluan yang dicadangkan bagi keretapi itu. 

(4) Menteri boleh menghendaki pemohon mengemukakan apa-apa 
maklumat lanjut atau tambahan sebagaimana yang difikirkannya 
perlu berkenaan dengan apa-apa maklumat yang terkandung dalam 
skim keretapi itu dan maklumat lanjut atau tambahan itu hendaklah 
dikemukakan dalam apa-apa tempoh dan mengikut apa-apa cara 
sebagaimana dikehendaki oleh Menteri. 


(5) Bagi mengelakkan keraguan, seksyen ini tidaklah terpakai 
bagi apa-apa kerja pembinaan yang dijalankan oleh suatu syarikat 
keretapi bagi maksud meningkatkan mutu atau memperbaiki mana- 
mana bahagian keretapi atau premis keretapi yang dikendalikan 
atau disenggarakan oleh syarikat keretapi itu di bawah terma 
lesennya setakat yang kerja itu tidak termasuk pemanjangan atau 
pelencongan laluan keretapi yang sedia ada. 


Kelulusan skim keretapi dan pendepositan pelan, keratan, 
dsb. 


8. (1) Menteri boleh menolak atau memberi kelulusan bersyarat 
kepada sesuatu skim keretapi. 


(2) Jika Menteri memberi kelulusan bersyarat kepada skim keretapi 
di bawah subseksyen (1), pemohon hendaklah mendepositkan, di 
pejabat Ketua Pengarah, bagi pemeriksaan awam — 


(a) pelan dan keratan mengikut skala yang dinyatakan oleh 
Ketua Pengarah yang menunjukkan jalan dan aras bagi 
keretapi yang dicadangkan itu dan juga — 


G) apa-apa pengubahan dimaksudkan pada aras air 
mana-mana terusan atau pada aras atau kadar 
kecondongan mana-mana jalan awam atau keretapi 
yang akan dilintasi oleh keretapi yang dicadangkan 
itu; 

(ii) apa-apa pelencongan, perluasan atau penyempitan 
yang dimaksudkan pada mana-mana jalan awam, 
sungai boleh dilayari, terusan atau keretapi; 


(iii) apa-apa pembentangan dimaksudkan bagi mana- 
mana bahagian keretapi yang dicadangkan di 
sepanjang mana-mana jalan awam; dan 

(iv) apa-apa lintasan dimaksudkan bagi landasan keretapi 
yang dicadangkan atas mana-mana jalan awam, 
sungai boleh dilayari, terusan atau keretapi; 
dan 


(b) suatu buku rujukan yang mengandungi nama tuan punya 
dan penerima pajak tanah yang dikehendaki bagi maksud 
keretapi yang dicadangkan itu. 


(3) Ketua Pengarah boleh menghendaki pemohon untuk 
mengemukakan apa-apa maklumat lanjut atau tambahan sebagaimana 
yang difikirkannya perlu berkenaan dengan pelan dan keratan 
serta buku rujukan yang disebut dalam subseksyen (2). 


(4) Pemohon hendaklah memberi notis mengenai pendepositan 
pelan dan keratan serta buku rujukan itu melalui iklan dalam 
sekurang-kurangnya tiga terbitan berturut-turut bagi sekurang- 
kurangnya dua akhbar kebangsaan, yang satu daripadanya hendaklah 
dalam bahasa kebangsaan, yang mempelawa semua orang yang 
mempunyai apa-apa bantahan terhadap pelan dan keratan serta 
buku rujukan itu supaya menghantar suatu pernyataan mengenai 
bantahan mereka secara bertulis kepada Ketua Pengarah dalam 
masa tiga bulan dari tarikh notis terakhir dalam akhbar. 


(5) Apabila habis tempoh tiga bulan itu, Ketua Pengarah 
hendaklah mengemukakan pelan dan keratan serta buku rujukan 
yang disebut dalam subseksyen (2) berserta dengan bantahan 
mengenainya kepada Menteri untuk mendapatkan kelulusan 
muktamad. 


(6) Menteri boleh, selepas menimbangkan pelan dan keratan 
serta buku rujukan itu dan apa-apa bantahan mengenainya — 


(a) memberi kelulusan muktamad kepada atau menolak skim 
keretapi itu; atau 


(b) jika dia berpendapat bahawa pelan dan keratan itu patut 
dipinda, mengarahkan pemohon untuk menimbang semula 
pelan dan keratan itu dan melaporkan kepadanya dalam 
apa-apa tempoh yang dikehendakinya. 


(7) Dalam hal di mana perenggan (6)(b) terpakai, Menteri 
boleh, selepas menimbangkan pindaan kepada pelan dan keratan 
itu dan dengan mengambil kira bantahan yang dibuat di bawah 
subseksyen (4), memberi kelulusan muktamad kepada atau menolak 
skim keretapi itu. 

(8) Pelan dan keratan itu, jika diluluskan oleh Menteri, sama 
ada di bawah perenggan (6)(a) atau subseksyen (7), hendaklah 
disifatkan sebagai pelan didepositkan yang disebut dalam Akta 
ini. 


(9) Menteri boleh, apabila meluluskan mana-mana skim 
keretapi, mengenakan apa-apa kehendak atau syarat sebagaimana 
yang difikirkannya sesuai. 


Keretapi hendaklah dibina mengikut pelan yang diluluskan 


9. (1) Mana-mana keretapi yang dibina di bawah Akta ini 
hendaklah dibuat dan disenggarakan mengikut jalan dan aras yang 
ditunjukkan di atas pelan didepositkan dengan segala jambatan, 
jejambat, stesen, sisian, jalan masuk, simpang, jalan, bangunan, 
halaman, kerja dan kemudahan yang berkaitan dengannya dan 
bersampingan dengannya yang sempurna. 


(2) Sesuatu laluan keretapi boleh menyimpang dari jalan 
keretapi yang ditunjukkan di atas pelan didepositkan, tetapi tiada 
penyimpangan sedemikian boleh dilanjutkan melampaui had 
penyimpangan yang ditunjukkan di atas pelan itu. 


Tanah persendirian boleh diambil bagi keretapi 


10. (1) Mana-mana tanah sebagaimana yang dikehendaki bagi 
maksud pembinaan suatu keretapi dan yang ditunjukkan di atas 
pelan dan keratan serta disebutkan dalam buku rujukan yang 
didepositkan di bawah subseksyen 8(2) hendaklah disifatkan 
sebagai tanah yang dikehendaki bagi suatu maksud awam mengikut 
pengertian Akta Pengambilan Tanah 1960 [Akta 486]. 


(2) Prosiding di bawah Akta Pengambilan Tanah 1960 hendaklah 
diambil secara berasingan berkenaan dengan setiap tanah yang 
ditunjukkan di atas pelan dan keratan serta disebutkan dalam 
buku rujukan itu. 


(3) Tiada apa-apa jua dalam seksyen ini boleh menghalang 
pengambilan tanah bagi maksud pembinaan suatu keretapi 
melalui perjanjian antara syarikat keretapi dan tuan punya tanah 
sedemikian. 

BAHAGIAN IV 
PEMBINAAN DAN KERJA 


Kuasa syarikat keretapi untuk melaksanakan segala kerja 
yang perlu 


11. (1) Tertakluk kepada Akta ini, bila masa perlu untuk berbuat 
demikian, syarikat keretapi boleh, bagi maksud membina keretapi 
atau kemudahan atau kerja lain yang berkaitan dengannya — 


(a) membuat atau membina di, pada, merintangi, di bawah 
atau di atas mana-mana tanah atau sungai, apa-apa kerja 
atau struktur sementara, termasuklah jalan, jambatan, rel, 
jalan lalu, konduit dan parit, sebagaimana yang difikirkan 
patut oleh syarikat keretapi itu, dan 


(b) mengubah secara sementara haluan mana-mana jalan, 
lebuh atau jalan lalu, sebagaimana yang difikirkan patut 
oleh syarikat keretapi itu. 


(2) Pada menjalankan kuasa yang diberikan oleh subseksyen (1), 
syarikat keretapi itu hendaklah tertakluk kepada apa-apa arahan 
yang diberikan oleh Ketua Pengarah dari semasa ke semasa. 


(3) Suatu syarikat keretapi hendaklah, sebelum menjalankan 
kuasa yang diberikan oleh subseksyen (1), memberi notis kepada 
tuan punya atau penduduk tanah itu mengenai niatnya untuk 
memasuki tanah itu. 


(4) Notis yang disebutkan dalam subseksyen (3) hendaklah 
menyatakan dengan selengkap dan setepat yang mungkin jenis 
dan takat tindakan yang diniatkan hendak dilakukan. 


(5) Ketua Pengarah boleh, dengan kelulusan Menteri, membuat 
peraturan-peraturan bagi menetapkan bentuk notis yang disebutkan 
dalam subseksyen (3) dan cara bagaimana notis itu boleh 
disampaikan ke atas tuan punya atau penduduk tanah. 


Kuasa dalam hal kemalangan 
12. (1) Ketua Pengarah boleh, dalam hal apa-apa kemalangan 


yang berlaku atau yang dibimbangkan akan berlaku pada apa-apa 
tarahan, benteng atau kerja lain yang di bawah kawalan suatu 

syarikat keretapi, membenarkan syarikat keretapi itu memasuki 
mana-mana tanah yang berdampingan dengan keretapinya bagi 
maksud menjalankan pembaikan atau mencegah suatu kemalangan 
dan untuk melakukan segala kerja yang perlu bagi maksud itu. 


(2) Walau apa pun subseksyen (1), syarikat keretapi boleh, 
dalam hal peri mustahak, memasuki mana-mana tanah bagi maksud 
menjalankan pembaikan atau mencegah suatu kemalangan tanpa 
mendapat kebenaran terdahulu daripada Ketua Pengarah, tetapi 
dalam hal sedemikian syarikat keretapi itu hendaklah, dalam 
masa dua puluh empat jam selepas kemasukan itu, membuat 
satu laporan kepada Ketua Pengarah, dengan menyatakan jenis 
kemalangan atau kemalangan yang dibimbangkan itu dan jenis 
kerja yang perlu dilakukan. 


(3) Jika selepas menimbangkan laporan itu Ketua Pengarah 
berpendapat bahawa tidak terdapat bahaya atau bahaya yang 
dibimbangkan kepada orang awam, syarikat keretapi itu hendaklah 
dengan serta-merta memberhentikan kerja di atas tanah itu. 


Pembayaran pampasan 


13. (1) Pada menjalankan kuasa di bawah seksyen 11 dan 
12, syarikat keretapi hendaklah menyebabkan seberapa sedikit 
kerosakan yang mungkin pada tanah itu dan pampasan mencukupi 
hendaklah dibayar bagi apa-apa kerosakan yang diakibatkan oleh 
penjalanan kuasa itu. 


(2) Mana-mana orang yang menuntut pampasan daripada 
suatu syarikat keretapi bolehlah menyerahkan tuntutannya kepada 
Pentadbir yang hendaklah mengemukakan tuntutan itu kepada 
syarikat keretapi itu. 


(3) Jika terdapat suatu pertikaian tentang amaun pampasan, 
Pentadbir hendaklah menentukan amaun itu, setakat yang boleh, 
mengikut tatacara yang ditetapkan oleh undang-undang yang 
berhubungan dengan pengambilan tanah bagi maksud awam yang 
berkuat kuasa dalam Negeri yang berkenaan. 


(4) Tiada apa-apa jua dalam seksyen ini boleh menahan 
penyelesaian melalui perjanjian akan amaun pampasan yang kena 
dibayar berkenaan dengan tanah yang rosak atau yang terjejas 
dengan mudaratnya oleh penjalanan kuasa yang diberikan oleh 
seksyen ini. 

Kerja kemudahan 


14. (1) Tiap-tiap syarikat keretapi hendaklah, tertakluk kepada 
subseksyen (3) dan (4), membina dan menyenggarakan bagi 
kemudahan tuan punya dan penduduk tanah yang berdampingan 
dengan mana-mana keretapi — 


(a) apa-apa dan sekian banyak lintasan, jambatan, gerbang, 
pembentung dan lorong lalu yang sesuai di atas, di 
bawah atau di sisi atau menuju ke atau dari keretapi itu, 
yang pada pendapat Ketua Pengarah adalah perlu bagi 
maksud mengatasi apa-apa gangguan pada penggunaan 
tanah yang disebabkan oleh pembinaan suatu keretapi; 


(b) segala gerbang, terowong, pembentung, parit, alur air 
atau lorong lalu lain yang perlu di atas atau di bawah 
atau di sisi keretapi itu daripada apa-apa dimensi yang, 
pada pendapat Ketua Pengarah, adalah mencukupi pada 
setiap masa untuk membawa air dari atau ke tanah yang 
berdampingan atau terletak berhampiran dengan keretapi 
itu dengan semudahnya sebelum pembinaan keretapi itu 
atau dengan sehampir mudah yang boleh. 


(2) Tertakluk kepada Akta ini, kerja yang dinyatakan dalam 
perenggan (1)(a) dan (b) hendaklah dibuat semasa atau selepas 
sahaja pembentangan atau pembentukan keretapi itu di atas tanah 
yang dilaluinya, dan mengikut apa-apa cara yang akan menyebabkan 
seberapa sedikit kerosakan, kemudaratan atau kesusahan yang 
mungkin kepada orang yang berkepentingan terhadap tanah itu 
atau yang terjejas oleh kerja itu, mengikut mana-mana yang 
berkenaan; dan jika terdapat kerosakan atau kemudaratan pada tanah 
itu, syarikat keretapi hendaklah membayar pampasan mencukupi 
kepada orang yang berkepentingan terhadap tanah itu. 


(3) Syarikat keretapi tidaklah dikehendaki — 


(a) untuk membuat apa-apa kerja kemudahan mengikut apa- 
apa cara yang akan menahan atau menghalang pengerjaan 
atau penggunaan sesuatu keretapi; atau 


(b) untuk membuat apa-apa kerja kemudahan yang berkenaan 
dengannya tuan punya dan penduduk tanah itu telah 
bersetuju untuk menerima dan telah dibayar pampasan 
sebagai balasan kepada mereka yang tidak menghendaki 
kerja itu dibuat. 

(4) Jika syarikat keretapi telah mengadakan lintasan yang sesuai 
bagi sesuatu jalan atau anak sungai, dan jalan atau anak sungai 
itu kemudiannya dilencongkan oleh perbuatan atau pengabaian 
orang yang mempunyai kawalan ke atasnya, syarikat keretapi itu 
tidak boleh dikehendaki mengadakan apa-apa lintasan lain bagi 
jalan atau anak sungai itu. 


Kerja tambahan 


15. Jika— 


(a) seorang tuan punya atau penduduk mana-mana tanah 
yang berdampingan dengan suatu keretapi berpendapat 
bahawa kerja kemudahan yang dibuat di bawah seksyen 
14 adalah tidak mencukupi untuk kegunaan lega tanah 
itu; atau 


(b) mana-mana jabatan Kerajaan atau pihak berkuasa tempatan 
berhasrat untuk membina suatu jalan awam atau kerja 
lain merintangi, di atas atau di bawah suatu keretapi, 


tuan punya, penduduk, jabatan Kerajaan atau pihak berkuasa 
tempatan itu boleh, atas perbelanjaan sendiri, menyebabkan dibuat 
apa-apa kerja kemudahan selanjutnya yang difikirkannya perlu 
dan jika dipersetujui oleh syarikat keretapi itu atau, dalam hal 
perselisihan pendapat di antara tuan punya, penduduk, jabatan 
Kerajaan atau pihak berkuasa tempatan itu dengan syarikat keretapi, 
apa-apa kerja kemudahan selanjutnya sebagaimana dibenarkan 
oleh Ketua Pengarah. 


Pagar, adangan, get dan palang 


16. (1) Ketua Pengarah boleh, dalam masa yang akan dinyatakan 
dalam rekuisisi atau dalam apa-apa masa lanjut yang ditetapkan 
olehnya, menghendaki syarikat keretapi — 


(a) menyediakan atau memperbaharui, mengikut mana-mana 
yang berkenaan, pagar atau tanda sempadan untuk 
keretapinya dan mana-mana jalan yang dibina berkaitan 
dengannya; atau 


(b) menyediakan atau memperbaharui, mengikut mana-mana 
yang berkenaan, apa-apa kerja dalam bentuk adangan yang 
berhampiran atau berdampingan dengan sisi mana-mana 

jalan awam yang dibina sebelum pembuatan keretapi 
itu bagi maksud mencegah bahaya kepada orang awam 
yang menggunakan jalan itu. 


(2) Mana-mana syarikat keretapi yang gagal mematuhi mana- 
mana rekuisisi yang dibuat di bawah seksyen ini melakukan suatu 
kesalahan. 


Lintasan rata bergred 


17. Jika sesuatu syarikat keretapi telah membina suatu landasan 
keretapi merintangi suatu jalan awam yang sama ratanya, Ketua 
Pengarah boleh, jika ternyata kepadanya bahawa adalah perlu demi 
keselamatan dan kemudahan orang awam, pada bila-bila masa, 
menghendaki syarikat keretapi itu, dalam masa yang difikirkannya 
patut, untuk memindahkan jalan itu sama ada ke bawah atau ke 
atas landasan keretapi itu melalui suatu jambatan atau gerbang 
dengan pendakian dan penurunan yang mudah serta jalan masuk 
lain yang mudah sebagai ganti melintasi jalan yang sama ratanya 
itu, atau untuk melaksanakan kerja lain yang ternyata kepada 
Ketua Pengarah mengikut hal keadaan kes itu sebagai paling sesuai 
bagi menghapuskan atau mengurangkan bahaya yang berbangkit 
daripada lintasan rata itu dan bagi memenuhi kemudahan orang 
awam. 


Lintasan rata jalan 


18. (1) Apabila sesuatu syarikat keretapi telah membina suatu 
landasan keretapi merintangi suatu jalan awam yang sama ratanya 
(dan lintasan itu bukanlah suatu “lintasan rata kerja” mengikut 
pengertian seksyen 20), syarikat itu hendaklah menyebabkan get 
atau sawar yang baik dan berkesan didirikan dan disenggarakan 
di tempat yang mana landasan keretapi itu melintasi jalan itu, dan 
hendaklah mengambil kerja orang yang layak untuk membuka 
dan menutup get atau sawar itu dan get atau sawar itu hendaklah 
ditutup terhadap jalan awam apabila stokereta melintasi jalan 
itu. 


(2) Ketua Pengarah boleh, pada bila-bila masa, mengisytiharkan 
bahawa subseksyen (1) tidaklah terpakai bagi lintasan yang 

dinyatakan dalam perisytiharan itu, dan sesudah itu syarikat keretapi 
itu hendaklah dilepaskan daripada obligasi yang dikenakan oleh 
subseksyen (1) berkenaan dengan lintasan tersebut. 


(3) Jika apa-apa perisytiharan sedemikian telah dibuat di bawah 
subseksyen (2), syarikat keretapi itu hendaklah mendirikan papan 
amaran di tepi jalan awam dan isyarat wisel di tepi landasan 
keretapi itu pada jarak yang sesuai dari lintasan rata itu, dan 
pemandu tiap-tiap enjin atau kenderaan bergerak lain hendaklah 
membunyikan wisel enjinnya atau kenderaan bergerak lain 
mengikut isyarat itu sebelum enjin atau kenderaan bergerak lain 
itu melintasi jalan awam itu. 


(4) Syarikat keretapi itu tidaklah bertanggungan bagi apa-apa 
kerosakan yang disebabkan kepada mana-mana orang atau harta 
oleh laluan apa-apa enjin, kenderaan bergerak lain atau apa-apa 
stokereta lain yang terpasang padanya yang melintasi jalan awam 
itu di mana-mana lintasan yang dinyatakan dalam perisytiharan 
di bawah subseksyen (2) melainkan jika dibuktikan bahawa 
pemandu enjin, kenderaan bergerak atau stokereta itu tidak 
membunyikan wisel enjin, kenderaan bergerak atau stokeretanya 
mengikut isyarat itu. 


(5) Jika sesuatu jabatan Kerajaan, pihak berkuasa tempatan atau 
mana-mana orang lain membina jalan awam merintangi landasan 
keretapi yang sedia ada, maka jabatan Kerajaan, pihak berkuasa 
tempatan atau mana-mana orang lain yang dipertanggungkan 
dengan tanggungjawab bagi penyenggaraan jalan sedemikian 
hendaklah bertanggungan membayar kepada syarikat keretapi 
itu kos pembinaan apa-apa get atau sawar yang didirikan oleh 
syarikat itu di tempat yang mana jalan itu melintasi landasan 
keretapi itu dan sewa tahunan bagi penyenggaraannya. 


Lintasan rata persendirian 


19. (1) Sesuatu syarikat keretapi boleh, menurut budi bicaranya, 
atas permintaan yang dibuat oleh mana-mana orang, membina 
dan membuka lintasan rata persendirian di mana-mana tempat di 
atas landasan keretapi, dan boleh mengenakan syarat berkenaan 
dengan penggunaannya. 


(2) Kos pembinaan suatu lintasan rata persendirian dan sewa 
tahunan bagi penyenggaraannya hendaklah dibayar oleh orang 
yang baginya lintasan itu telah dibina. 

(3) Syarikat keretapi itu boleh, sekiranya orang yang baginya 
lintasan itu dibina gagal mematuhi syarat yang dikenakan, atau 
jika adalah suai manfaat untuk berbuat demikian demi kepentingan 
keretapi itu, menutup mana-mana lintasan rata persendirian. 


Lintasan rata kerja 


20. (1) Ketua Pengarah boleh, pada bila-bila masa, melalui 
pemberitahuan dalam Warta, mengisytiharkan mana-mana jalan 
atau jalan kecil yang dilintasi oleh sesuatu landasan keretapi 
sebagai suatu “lintasan rata kerja”. 


(2) Apabila perisytiharan sedemikian telah dibuat, syarikat 
keretapi hendaklah menyediakan, di lintasan rata kerja itu, get 
atau sawar merintangi jalan atau jalan kecil itu, yang tidak boleh 
ditutup merintangi landasan keretapi itu, dan yang hendaklah 
dikunci apabila tidak digunakan. Kunci bagi get atau sawar itu 
hendaklah disimpan oleh seorang pegawai keretapi. 


(3) Walau apa pun subseksyen (2), pendua bagi kunci get atau 
sawar bagi mana-mana lintasan rata kerja boleh diamanahkan 
oleh syarikat keretapi kepada mana-mana orang yang kerap kali 
menggunakan lintasan rata kerja sedemikian dan kunci itu hendaklah 
dipegang simpan dan digunakan oleh orang itu selama apa-apa 
tempoh dan tertakluk kepada apa-apa syarat yang ditetapkan oleh 
syarikat keretapi. 


(4) Syarikat keretapi boleh, dari semasa ke semasa, menentukan 
waktu yang sesuai bagi pembukaan get dan sawar mana-mana 
lintasan rata kerja, dan get atau sawar itu hendaklah hanya dibuka 
oleh pegawai keretapi yang menyimpan kunci get atau sawar itu 
pada masa yang telah ditentukan oleh syarikat keretapi. 


(5) Mana-mana orang, yang bukanlah seorang yang kunci 
get atau sawar diamanahkan kepadanya di bawah subseksyen (3), 
yang berniat untuk menggunakan sesuatu lintasan rata kerja di 
luar waktu yang ditentukan di bawah subseksyen (4), hendaklah 
memberi kepada pegawai keretapi yang menyimpan kunci get dan 
sawar itu, notis mengenai niatnya untuk berbuat demikian. 

Pembuangan pokok yang merbahaya kepada atau yang 
menghalang pengerjaan sesuatu keretapi 


21. (1) Jika Ketua Pengarah berpendapat bahawa pada bila-bila 
masa terdapat bahaya atau bahaya yang disyaki bahawa mana-mana 
pokok (yang istilahnya dalam seksyen ini termasuk tumbuhan 
yang kecil dan rendah) yang terdapat di atas tanah selain tanah 
keretapi mungkin terjatuh ke atas sesuatu keretapi, atau di atas 
laluan mana-mana telegraf, telefon, isyarat, lampu elektrik atau 
wayar kuasa elektrik yang pengerjaannya dikawal keseluruhannya 
atau sebahagiannya oleh suatu syarikat keretapi atau mungkin 
menghalang, mengganggu, atau menyebabkan kerosakan kepada 
pembinaan atau pengerjaan sepatutnya sesuatu keretapi atau 
mana-mana telegraf, telefon, isyarat, lampu elektrik atau wayar 
kuasa elektrik itu atau kepada mana-mana tiang, struktur atau 
kelekapan lain yang menopangkannya atau yang bersangkutan 
dengannya, maka syarikat keretapi boleh menyebabkan pokok 
itu ditebang atau diperlakukan mengikut apa-apa cara lain, yang 
pada pendapat Ketua Pengarah, akan menghindarkan bahaya itu 
atau menghapuskan halangan itu, mengikut mana-mana yang 
berkenaan. 


(2) Jika sesuatu pokok menghalang atau mengganggu mana- 
mana isyarat terpasang, syarikat keretapi boleh menyebabkan 
pokok itu ditebang atau diperlakukan mengikut apa-apa cara lain 
yang akan menghapuskan halangan atau gangguan itu, mengikut 
mana-mana yang berkenaan. 


(3) Apabila pokok yang disebutkan dalam subseksyen (1) 
dan (2) telah wujud sebelum keretapi itu dibina, atau sebelum 
telegraf, telefon, isyarat, lampu elektrik atau wayar kuasa elektrik 
itu dibentangkan, atau sebelum tiang, struktur atau kelekapan 
itu didirikan atau dipasang, atau sebelum isyarat itu dipasang, 
pampasan mencukupi hendaklah dibayar oleh syarikat keretapi 
itu kepada tuan punya atau penduduk tanah di mana pokok itu 
terletak. 


Notis mengenai penebangan atau penebasan pokok atau hutan 
yang bersempadan dengan keretapi 


22. (1) Tuan punya atau penduduk mana-mana tanah hendaklah, 
sebelum menebang atau menebas mana-mana pokok atau hutan 
yang bersempadan dengan suatu keretapi, terlebih dahulu memberi 

notis bertulis tujuh hari kepada syarikat keretapi itu mengenai 
niatnya untuk berbuat demikian dan hendaklah mengambil segala 
langkah yang munasabah untuk melindungi keretapi itu atau 
mana-mana telegraf atau telefon yang didirikan di atasnya. 


(2) Jika apa-apa kerosakan disebabkan pada keretapi atau pada 
mana-mana telegraf atau telefon yang didirikan di atasnya, syarikat 
keretapi boleh, jika tidak terdapat persetujuan, mendapatkan 
pampasan daripada tuan punya atau penduduk tanah itu melalui 
tindakan undang-undang. 


BAHAGIAN V 


PELESENAN SYARIKAT KERETAPI 
DAN PEMBUKAAN KERETAPI 


Lesen untuk mengendalikan sesuatu keretapi 


23. (1) Kecuali menurut suatu perintah yang dibuat di bawah 
seksyen 80, tiada seorang pun boleh mengendalikan mana-mana 
keretapi kecuali di bawah suatu lesen yang dikeluarkan oleh 
Menteri di bawah seksyen ini. 


(2) Apa-apa permohonan bagi pemberian lesen di bawah seksyen 
ini hendaklah dibuat secara bertulis, dan hendaklah mengandungi, 
atau disertai dengan, apa-apa maklumat dan dokumen sebagaimana 
yang dinyatakan oleh Ketua Pengarah. 


(3) Apabila menerima suatu permohonan yang dibuat di bawah 
subseksyen (2), Menteri boleh— 


(a) meluluskan permohonan itu dan mengeluarkan lesen kepada 
pemohon atas pembayaran apa-apa fi yang difikirkannya 
patut; atau 


(b) menolak permohonan itu. 


(4) Walau apa pun peruntukan subseksyen (3), jika suatu skim 
keretapi telah diluluskan oleh Menteri di bawah subseksyen 8(7), 
syarikat keretapi yang mengemukakan skim keretapi itu hendaklah, 
tertakluk kepada apa-apa syarat atau kehendak yang dikenakan oleh 
Menteri atas kelulusan itu, disifatkan sebagai seorang pemohon 
yang berkelayakan dan sesuai bagi maksud mengendalikan keretapi 

yang diluluskan di bawah skim keretapi itu dan Menteri hendaklah, 
atas permohonan syarikat keretapi itu di bawah subseksyen (2), 
meluluskan permohonan itu dan mengeluarkan suatu lesen kepada 
syarikat keretapi itu atas pembayaran apa-apa fi sebagaimana yang 
difikirkannya patut. 


(5) Tiap-tiap lesen yang dikeluarkan di bawah subseksyen (3) 
atau (4) hendaklah menyatakan jangka masa lesen itu dan hendaklah 
selanjutnya menetapkan — 


(a) jenis sistem dan perkhidmatan keretapi yang akan 
dikendalikan oleh sesuatu syarikat keretapi; 


(b) fi lesen tahunan yang kena dibayar oleh sesuatu syarikat 
keretapi; 


(c) kewajipan khusus sesuatu syarikat keretapi berkenaan 
dengan perkhidmatan keretapi yang dikendalikan atau 
kemudahan yang disediakan olehnya; dan 


(d) apa-apa perkara atau syarat lain sebagaimana yang difikirkan 
patut oleh Menteri. 


(6) Pengeluaran suatu lesen kepada sesuatu syarikat keretapi oleh 
Menteri di bawah subseksyen (3) atau (4) tidak akan mengenakan 
apa-apa tanggungan ke atas Kerajaan bagi apa-apa kerugian atau 
kerosakan yang disebabkan oleh apa-apa perbuatan, peninggalan 
atau kemungkiran syarikat itu. 


Notis mengenai pembukaan yang dimaksudkan mengenai 
sesuatu keretapi 


24. (1) Tertakluk kepada subseksyen (2), sesuatu syarikat keretapi 
hendaklah, sekurang-kurangnya satu bulan sebelum tarikh yang 
dimaksudkan bagi pembukaan sesuatu keretapi, memberi kepada 
Ketua Pengarah notis bertulis mengenai niatnya untuk membuka 
keretapi itu. 


(2) Ketua Pengarah boleh, jika difikirkannya patut atau atas 
permohonan sesuatu syarikat keretapi, mengurangkan tempoh atau 
mengetepikan notis yang disebut dalam subseksyen (1). 


Menteri hendaklah meluluskan pembukaan keretapi 


25. (1) Tiada keretapi boleh dibuka tanpa kelulusan Menteri. 

(2) Menteri hendaklah memberikan kelulusannya bagi pembukaan 
suatu keretapi hanya setelah dia menerima suatu laporan bertulis 
daripada jurutera yang dilantik oleh Ketua Pengarah bahawa— 


(a) dia telah membuat pemeriksaan cermat akan keretapi 
itu; 


(b) berat rel, kekuatan jambatan, sifat struktur am kerja, dan 
saiz serta muatan kasar maksimum di atas gandar mana- 
mana stokereta adalah seperti yang telah ditetapkan oleh 
mana-mana peraturan yang dibuat di bawah Akta ini; 
dan 


(c) pada pendapatnya pembukaan keretapi itu tidak akan 
menyebabkan apa-apa bahaya kepada penumpang atau apa- 
apa kerosakan kepada barang yang dibawa di atasnya. 


(3) Seksyen ini hendaklah terpakai mutatis mutandis — 


(a) bagi apa-apa kerja tambahan yang menjadi sebahagian 
daripada atau berkaitan secara langsung dengan keretapi 
yang telah dibina selepas pemeriksaan yang mendahului 
pembukaan pertama keretapi itu; dan 


(b) bagi apa-apa pembinaan semula yang menyentuh secara 
material sifat struktur mana-mana keretapi. 


Pemeriksaan 


26. Selepas sesuatu keretapi telah dibuka, keretapi itu hendaklah 
diperiksa oleh seorang jurutera, yang hendaklah dilantik oleh 
Ketua Pengarah, mengikut apa-apa cara dan pada apa-apa lat 
tempoh sebagaimana yang ditetapkan oleh mana-mana peraturan 
yang dibuat di bawah Akta ini. 


Kuasa untuk menutup keretapi apabila telah dibuka 


27. (1) Jika selepas pemeriksaan sesuatu keretapi jurutera 
berpendapat bahawa penggunaan keretapi itu akan menyebabkan 
bahaya kepada orang awam atau kerosakan kepada barang yang 
dibawa di atasnya, dia hendaklah memberitahu Ketua Pengarah 
mengenai pendapatnya itu beserta dengan alasan baginya. 

(2) Ketua Pengarah boleh sesudah itu memerintahkan keretapi 
itu ditutup, atau dalam hal sesuatu stokereta, memerintahkan supaya 
penggunaan stokereta itu diberhentikan atau supaya keretapi itu 
digunakan hanya atas apa-apa syarat sebagaimana yang didapati 
perlu oleh Ketua Pengarah bagi keselamatan orang awam atau 
barang yang dibawa di atasnya. 


Pembukaan semula keretapi selepas penutupan 


28. (1) Sesuatu keretapi yang telah diperintahkan supaya ditutup 
tidak boleh dibuka sehinggalah ia telah diperiksa oleh seorang 
jurutera yang dilantik oleh Ketua Pengarah dan pembukaan 
semulanya telah diluluskan oleh Menteri. 


(2) Stokereta yang telah diperintahkan supaya diberhentikan 
penggunaannya di bawah seksyen 27 tidak boleh digunakan 
sehinggalah ia telah diperakukan sebagai sesuai untuk digunakan 
oleh seorang jurutera yang dilantik oleh Ketua Pengarah 
selepas pemeriksaan dan Ketua Pengarah telah meluluskan 
penggunaannya. 


Pembukaan semula landasan selepas penggantungan 
sementara 


29. Apabila suatu kemalangan telah berlaku, yang mengakibatkan 
penggantungan sementara trafik, dan landasan dan kerja asal 
telah dipulihkan dengan cepat kepada standard asalnya atau 
suatu pelencongan sementara telah dibentangkan bagi maksud 
memulihkan perhubungan, maka landasan dan kerja asal yang 
dipulihkan sedemikian boleh dibuka semula atau pelencongan 
sementara itu dibuka, mengikut mana-mana yang berkenaan, 
tertakluk kepada syarat yang berikut: 


(a) bahawa pegawai keretapi yang menjaga kerja yang 
diusahakan disebabkan oleh kemalangan itu telah 
memperakui secara bertulis bahawa pembukaan semula 
landasan dan kerja yang dipulihkan itu atau pembukaan 
pelencongan sementara itu tidak akan, pada pendapatnya, 
menyebabkan apa-apa bahaya kepada orang awam atau 
apa-apa kerosakan kepada barang yang dibawa di atasnya; 
dan 

(b) bahawa notis bertulis mengenai pembukaan semula landasan 
dan kerja itu atau pembukaan pelencongan itu hendaklah 
telah dihantar kepada Ketua Pengarah. 


Penalti am kerana kegagalan mematuhi Bahagian V 


30. Mana-mana syarikat keretapi yang bertindak berlanggaran 
dengan Bahagian ini melakukan suatu kesalahan dan boleh, 
apabila disabitkan, didenda tidak melebihi sepuluh ribu ringgit 
atau dipenjarakan selama tempoh tidak melebihi lima tahun atau 
kedua-duanya. 


BAHAGIAN VI 
KEWAJIPAN SYARIKAT KERETAPI 
Kewajipan syarikat keretapi 


31. (1) Adalah menjadi kewajipan tiap-tiap syarikat 
keretapi — 


(a) untuk menyediakan perkhidmatan dan kemudahan keretapi 
yang dinyatakan dalam lesennya pada takat yang perlu 
bagi syarikat keretapi itu memenuhi apa-apa standard 
prestasi yang ditetapkan oleh Ketua Pengarah di bawah 
Akta ini; dan 


(b) untuk memajukan dan menyenggarakan suatu sistem 
keretapi yang cekap. 


Standard prestasi 


32. (1) Ketua Pengarah boleh, dengan kelulusan Menteri, melalui 
peraturan-peraturan, menetapkan apa-apa standard prestasi berkaitan 
dengan penyediaan perkhidmatan dan kemudahan keretapi yang, 
pada pendapatnya, patut dicapai oleh sesuatu syarikat keretapi. 


(2) Tanpa menjejaskan keluasan subseksyen (1), peraturan- 
peraturan yang dibuat di bawah subseksyen itu boleh— 


(a) membuat peruntukan mengenai tatacara yang hendak 
diikuti bagi menguatkuasakan standard yang ditetapkan; 
dan 

(b) menetapkan hal keadaan di mana sesuatu syarikat keretapi 
boleh dikecualikan daripada kehendak peraturan-peraturan 
itu. 


Pengemukaan laporan, akaun, dsb. 


33. (1) Dalam masa tiga bulan selepas berakhirnya setiap tahun 
kewangan sesuatu syarikat keretapi atau apa-apa tempoh yang 
lebih lama sebagaimana yang dibenarkan oleh Ketua Pengarah, 
pengarah syarikat keretapi itu hendaklah menghantar serah kepada 
Ketua Pengarah — 


(a) suatu laporan mengenai kendalian syarikat keretapi itu 
dalam tahun kewangan itu yang mengandungi apa-apa 
maklumat sebagaimana yang perlu untuk membolehkan 
Ketua Pengarah mentaksirkan syarikat keretapi itu, 
dan 


(b) kunci kira-kira, akaun keuntungan dan kerugian tahunan 
terauditnya, berserta dengan apa-apa notis mengenainya, 
dan laporan juruaudit dan pengarahnya. 


(2) Laporan yang dikehendaki oleh perenggan (1)(a) hendaklah 
dalam bentuk yang diluluskan oleh Ketua Pengarah. 


Pengemukaan maklumat 


34. Ketua Pengarah boleh, dari semasa ke semasa, menghendaki 
sesuatu syarikat keretapi mengemukakan kepadanya — 


(a) apa-apa maklumat statistik berhubungan dengan operasi 
syarikat keretapi itu, 


(b) ramalan mengenai penumpang atau barangnya, mengikut 
mana-mana yang berkenaan, selama apa-apa tempoh dan 
dalam apa-apa bentuk sebagaimana yang ditetapkan oleh 
Ketua Pengarah, dan 


(c) pelan kemajuan masa hadapan yang berhubungan dengan 
apa-apa perkhidmatan atau kemudahan yang perlu 
disediakan oleh syarikat itu di bawah syarat lesen. 

Pengemukaan maklumat lanjut 


35. (1) Ketua Pengarah boleh menghendaki sesuatu syarikat 
keretapi mengemukakan apa-apa maklumat lanjut atau tambahan 
sebagaimana yang difikirkannya perlu berkenaan dengan apa-apa 
laporan, akaun atau maklumat yang dikemukakan oleh syarikat 
itu di bawah seksyen 33 atau 34 dan maklumat itu hendaklah 
dikemukakan dalam apa-apa tempoh dan mengikut apa-apa cara 
sebagaimana yang dikehendaki oleh Ketua Pengarah. 


(2) Sesuatu syarikat keretapi yang gagal mematuhi seksyen ini 
atau seksyen 33 atau 34 hendaklah membayar kepada Kerajaan 
suatu jumlah wang sebanyak satu ratus ringgit bagi tiap-tiap hari 
yang keingkaran itu berterusan selepas hari yang ketiga puluh 
dari tarikh syarikat itu dikehendaki mengemukakan laporan atau 
maklumat itu. 


Ketua Pengarah hendaklah diberitahu mengenai apa-apa 
pertukaran dalam kawalan syarikat, dsb. 


36. (1) Adalah menjadi kewajipan tiap-tiap syarikat keretapi, 
pada setiap masa, untuk memberitahu Ketua Pengarah dengan 
serta-merta mengenai perkara yang berikut: 


(a) apa-apa pertukaran dalam kawalan syarikat keretapi itu; 


(b) apa-apa pertikaian perindustrian di antara syarikat keretapi 
itu dengan pekerjanya; 


(c) apa-apa kejadian kebakaran dalam premisnya; 


(d) apa-apa prosiding atau tuntutan yang dimulakan 
atau yang dibuat terhadap syarikat keretapi itu yang 
mungkin mempunyai kesan yang memudaratkan ke atas 
keadaan kewangannya atau ke atas keupayaannya untuk 
melaksanakan apa-apa syarat di bawah lesen. 


(2) Bagi maksud perenggan (1)(a), ungkapan “kawalan”, 
berhubungan dengan sesuatu syarikat keretapi, ertinya mempunyai 
kuasa, secara langsung atau tidak langsung, untuk mengarahkan 
pengurusan dan polisi syarikat keretapi itu. 


(3) Sesuatu syarikat keretapi yang gagal mematuhi seksyen 
ini melakukan suatu kesalahan dan boleh, apabila disabitkan, 
didenda tidak melebihi sepuluh ribu ringgit. 

BAHAGIAN VII 
KUASA SYARIKAT KERETAPI 


Jadual waktu dan senarai tambang hendaklah ditampal 
di stesen 


37. Tiap-tiap syarikat keretapi hendaklah menyimpan, di tiap- 
tiap stesen keretapi, suatu salinan jadual waktu yang sedang 
berkuat kuasa atas keretapi itu dan suatu senarai tambang am 
yang dikenakan bagi perjalanan dari stesen yang mana senarai 
itu ditampal ke tiap-tiap tempat yang baginya tiket biasanya 
dikeluarkan kepada penumpang di stesen itu, dan hendaklah 
membenarkan semua orang memeriksanya dengan percuma pada 
setiap waktu yang munasabah. 


Tambang hendaklah dibayar terlebih dahulu dan tiket 
penumpang hendaklah diserahkan apabila diminta 


38. (1) Tiada seorang pun boleh membuat perjalanan dengan 
keretapi tanpa terlebih dahulu membayar tambangnya dan 
mendapatkan suatu tiket. 


(2) Tiap-tiap orang yang berniat membuat perjalanan dengan 
keretapi hendaklah, selepas membayar tambangnya, diberikan 
suatu tiket yang menyatakan kelas koc atau penginapan, dan 
stesen atau tempat dari mana, serta stesen atau tempat ke mana, 
yang baginya tambang itu telah dibayar, dan hendaklah, apabila 
dikehendaki berbuat demikian, menunjukkan tiketnya kepada 
mana-mana pegawai keretapi yang diberi kuasa sewajarnya untuk 
memeriksa tiket itu, dan hendaklah menyerahkan tiket itu apabila 
diminta kepada mana-mana pegawai keretapi yang diberi kuasa 
sewajarnya untuk memungut tiket. 


(3) Mana-mana orang yang membuat perjalanan tanpa tiket 
atau yang tidak mengemukakan atau menyerahkan tiketnya seperti 
yang disebut terdahulu hendaklah bertanggungan membayar 
kepada syarikat keretapi itu — 


(a) tambang bagi jarak perjalanan yang telah dibuat atau, jika 
terdapat apa-apa keraguan tentang stesen atau tempat 
dari mana dia bermula, tambang dari stesen atau tempat 
dari mana keretapi itu mula-mula bertolak; dan 

(b) suatu caj khas sebagaimana yang ditetapkan di bawah 
mana-mana peraturan yang dibuat di bawah Akta ini. 


(4) Tambang dan caj khas sedemikian hendaklah dibayar 
apabila diminta kepada mana-mana pegawai keretapi yang diberi 
kuasa sewajarnya untuk memungut tiket, dan jika tidak dibayar 
sedemikian, bayarannya bolehlah didapatkan kembali oleh syarikat 
keretapi itu melalui tindakan undang-undang. 


Lien bagi tambang, kadar dan caj lain 


39. (1) Jika, atas permintaan yang dibuat oleh atau bagi pihak 
suatu syarikat keretapi, mana-mana orang gagal membayar apa- 
apa jumlah wang yang kena dibayar kepada atau yang boleh 
didapatkan kembali oleh syarikat keretapi daripadanya berkenaan 
dengan apa-apa barang, sama ada jumlah wang itu kena dibayar 
bagi pembawaan, pengendalian, penyimpanan, demuraj atau caj 
lain, atau sebagai pembayaran semula apa-apa jumlah wang yang 
dibelanjakan oleh syarikat keretapi itu atau apa-apa jumlah wang 
lain walau bagaimana sekalipun ia berbangkit, maka syarikat 
keretapi itu boleh menahan keseluruhan atau mana-mana barang 
itu atau, jika barang itu telah dialihkan dari premis keretapi itu, 
apa-apa barang lain kepunyaan orang itu yang ketika itu berada 
atau yang selepas itu berada dalam milikan syarikat keretapi 
itu. 


(2) Apabila apa-apa barang telah ditahan di bawah subseksyen 
(1) syarikat keretapi itu boleh— 


(a) dalam hal barang mudah musnah, menjualkannya dengan 
serta-merta melalui lelongan awam atau perjanjian 
persendirian sebagaimana yang difikirkannya suai manfaat; 
dan 


(b) dalam hal barang lain, menjual melalui lelongan awam, 
apabila habis tempoh notis sekurang-kurangnya empat 
belas hari mengenai lelongan yang diniatkan itu yang 
disiarkan dalam satu atau lebih akhbar tempatan, apa- 
apa kuantiti barang yang memadai untuk mendapatkan 
semula jumlah wang yang kena dibayar kepada atau 
yang boleh didapatkan kembali oleh syarikat keretapi 
itu berserta dengan segala perbelanjaan bagi penahanan, 

notis dan jualan sedemikian, termasuklah, dalam hal 
haiwan, perbelanjaan bagi memberi makan, memberi 
minuman dan menjaganya. 


(3) Syarikat keretapi boleh, daripada hasil jualan itu, memegang 
simpan amaun jumlah wang dan perbelanjaan yang kena dibayar 
kepada atau yang boleh didapatkan kembali oleh syarikat keretapi 
itu, dengan memberikan lebihan hasil jualan itu, jika ada, dan 
apa-apa barang yang masih tidak terjual kepada orang yang berhak 
kepadanya. 


(4) Jika orang yang berhak kepada barang itu gagal mengalihkan 
mana-mana barang yang masih tidak terjual dari premis keretapi 
itu, dalam sesuatu masa yang munasabah, syarikat keretapi itu 
boleh menjual keseluruhan barang itu dan hendaklah, selepas 
memotong perbelanjaan penahanan dan penjualan lanjut barang 
itu, memberikan lebihan hasil jualan itu kepada orang yang berhak 
kepadanya. 


(5) Orang yang berhak mengalihkan barang itu tidak boleh 
berbuat demikian melainkan jika dia memberi syarikat keretapi 
itu sejumlah wang yang sama dengan kos, caj dan perbelanjaan 
penahanan lanjut barang itu dari tarikh penjualan di bawah 
subseksyen (2) sehinggalah tarikh pengalihan barang itu. 


(6) Walau apa pun apa-apa jua yang terkandung dalam seksyen 
ini, syarikat keretapi itu boleh mendapatkan kembali apa-apa 
jumlah wang yang disebutkan dalam subseksyen (1) melalui 
guaman atau tindakan. 


Pelupusan barang tidak dituntut 


40. (1) Apabila apa-apa barang telah berada dalam milikan 
sesuatu syarikat keretapi untuk pengangkutan atau selainnya, dan 
tidak dituntut oleh pemunya atau orang lain yang ternyata kepada 
syarikat keretapi itu sebagai berhak kepadanya, syarikat keretapi 
itu hendaklah, jika pemunya atau orang itu dikenali, menyebabkan 
suatu notis disampaikan kepada pemunya atau orang itu yang 
menghendakinya supaya mengalihkan barang itu. 


(2) Jika pemunya atau orang itu tidak dikenali, atau notis itu 
tidak boleh disampaikan kepadanya, atau jika dia tidak mematuhi 
notis itu, syarikat keretapi itu boleh, selepas masa yang munasabah, 

menjual barang itu dengan seberapa hampir yang boleh mengikut 
seksyen 39 dan memberikan lebihan hasil jualan itu, jika ada, 
kepada mana-mana orang yang berhak kepadanya. 


Rekuisisi bagi akuan bertulis mengenai perihalan barang 


41. (1) Pemunya atau orang yang menjaga mana-mana barang 
yang dihantar serah kepada suatu syarikat keretapi bagi maksud 
pengangkutan, dan penerima konsain mana-mana barang yang 
telah diangkut itu, hendaklah, atas permintaan mana-mana pegawai 
keretapi yang diberi kuasa bagi maksud itu oleh syarikat keretapi, 
menghantar serah kepada pegawai itu suatu akuan bertulis 
yang ditandatangani oleh pemunya atau orang itu, atau oleh 
penerima konsain itu, mengikut mana-mana yang berkenaan, yang 
mengandungi suatu perihalan barang sebagaimana yang memadai 
untuk menentukan kadar caj yang berhak dikenakan oleh syarikat 
keretapi itu berkenaan dengannya. 


(2) Jika pemunya, orang, atau penerima konsain itu enggan atau 
abai memberikan suatu akuan sedemikian atau enggan membuka 
bungkusan yang mengandungi barang itu supaya perihalannya 
boleh ditentukan, syarikat keretapi itu boleh— 


(a) berkenaan dengan barang yang telah dibawa bagi maksud 
pengangkutan, enggan membawa barang itu melainkan 
jika suatu kadar dibayar berkenaan dengannya yang tidak 
melebihi kadar tertinggi yang berkuat kuasa pada masa 
itu di atas keretapi bagi apa-apa kelas barang; atau 


(b) berkenaan dengan barang yang telah diangkut, mengenakan 
suatu kadar yang tidak melebihi kadar tertinggi itu. 


(3) Jika suatu akuan yang dihantar serah di bawah subseksyen (1) 
adalah pada materialnya palsu berkenaan dengan perihalan mana- 
mana barang yang dikatakan dimaksudkan olehnya, dan yang telah 
diangkut, maka syarikat keretapi itu boleh mengenakan, berkenaan 
dengan pengangkutan barang itu, suatu kadar yang tidak melebihi 
dua kali ganda kadar tertinggi yang berkuat kuasa pada masa itu 
di atas keretapi bagi apa-apa kelas barang. 


(4) Jika apa-apa perselisihan berbangkit di antara seorang 
pegawai keretapi dengan pemunya atau orang yang menjaga, atau 
penerima konsain, mana-mana barang yang telah dihantar serah 

untuk pengangkutan, atau yang telah diangkut, berkenaan dengan 
perihalan barang yang menjadi subjek suatu akuan di bawah 
seksyen ini, pegawai keretapi itu boleh menahan dan memeriksa 
barang itu. 


(5) Jika ternyata daripada pemeriksaan itu bahawa perihalan 
barang itu adalah berbeza daripada apa yang dinyatakan dalam 
akuan yang dihantar serah di bawah subseksyen (1), orang yang 
menghantar serah akuan itu, jika orang itu bukan pemunya barang 
itu, maka orang itu dan pemunya barang itu secara bersesama 
dan berasingan, adalah bertanggungan membayar kepada syarikat 
keretapi itu kos penahanan dan pemeriksaan barang itu, dan syarikat 
keretapi itu hendaklah dilepaskan daripada segala tanggungjawab 
bagi apa-apa kerugian yang mungkin telah disebabkan oleh 
penahanan atau pemeriksaan barang itu. 


(6) Jika ternyata bahawa perihalan barang itu tidak berbeza 
daripada apa yang dinyatakan dalam akuan yang dihantar serah 
di bawah subseksyen (1), syarikat keretapi itu hendaklah membayar 
kos penahanan dan pemeriksaan itu, dan hendaklah bertanggungjawab 
kepada pemunya barang itu atas apa-apa kerugian seperti yang 
disebut terdahulu. 


(7) Mana-mana orang yang terjejas secara mudarat oleh 
peruntukan subseksyen (3) atau (5) boleh, melainkan jika dia telah 
terdahulu mengakui liabilitinya, dalam masa tujuh hari daripada 
pembuatan suatu tuntutan oleh atau bagi pihak syarikat keretapi 
itu di bawah mana-mana subseksyen yang terdahulu, menghendaki, 
melalui notis bertulis, syarikat keretapi itu supaya mendapatkan 
tuntutan itu melalui guaman atau tindakan, dan sehingga penamatan 
guaman atau tindakan itu, hak syarikat keretapi untuk mendapat 
tuntutan itu melalui penjualan dan penahanan hasilnya mengikut 
cara yang ditetapkan di bawah seksyen ini adalah tergantung. 


Barang merbahaya atau memudaratkan 


42. (1) Tiada seorang pun boleh membawa atau menyebabkan 
dibawa ke atas keretapi atau menghendaki sesuatu syarikat 
keretapi mengangkut atau memegang apa-apa barang merbahaya 
atau memudaratkan di atas keretapi kecuali mengikut peraturan- 
peraturan yang dibuat di bawah Akta ini. 


Keretapi 39 


(2) Tiada apa-apa jua dalam seksyen ini atau dalam mana-mana 
peraturan yang dibuat di bawah Akta ini boleh ditafsirkan sebagai 
mengurangkan kuasa mana-mana undang-undang bertulis yang 
berkuat kuasa berhubungan dengan pemilikan atau pengangkutan 
barang merbahaya atau memudaratkan. 


Kemudahan trafik 


43. Tiap-tiap syarikat keretapi hendaklah mengadakan segala 
kemudahan munasabah bagi menerima, menghantar, dan menghantar 
serah trafik di atas keretapi. 


Syarikat keretapi bukan suatu pengangkutan umum 


44. Walau apa pun apa-apa undang-undang bertulis yang lain, 
suatu syarikat keretapi tidak boleh disifatkan sebagai suatu 
pengangkutan umum atau tertakluk kepada mana-mana undang- 
undang yang berhubungan dengan pengangkutan umum. 


BAHAGIAN VIII 
KEMALANGAN 
Notis mengenai kemalangan hendaklah diberi 


45. (1) Bila masa suatu kemalangan berlaku di atas suatu keretapi — 


(a) pegawai keretapi yang menjaga stesen yang paling 
hampir dengan tempat di mana kemalangan itu berlaku 
hendaklah, tanpa kelengahan yang tidak perlu tetapi 
dalam apa-apa hal tidak lewat dari dua puluh empat 
jam selepas kemalangan itu berlaku, memberi notis 
mengenai kemalangan itu secara bertulis atau melalui 
apa-apa bentuk telekomunikasi kepada pegawai yang 
menjaga balai polis yang hampir; dan 


(b) syarikat keretapi hendaklah, tanpa kelengahan yang tidak 
perlu tetapi dalam apa-apa hal tidak lewat dari dua puluh 
empat jam selepas kemalangan itu berlaku, menghantar 
notis bertulis mengenai kemalangan itu kepada Ketua 
Pengarah. 

(2) Notis itu hendaklah mengandungi suatu pernyataan ringkas 
mengenai jenis kemalangan itu dan mengenai takat kecederaan 
atau kerosakan yang disebabkan oleh kemalangan itu. 


Siasatan 


46. (1) Syarikat keretapi hendaklah, dengan seberapa segera 
yang mungkin selepas berlakunya suatu kemalangan, menyebabkan 
suatu siasatan dibuat oleh suatu jawatankuasa pegawai keretapi 
bagi menyiasat sebab kemalangan itu tetapi dalam kes yang mana 
tidak terdapat keraguan munasabah mengenai sebab kemalangan 
itu atau syarikat keretapi itu menerima segala tanggungjawab, 
adalah tidak perlu untuk mengadakan siasatan sedemikian. 


(2) Syarikat keretapi hendaklah mengemukakan kepada Ketua 
Pengarah suatu laporan mengenai kemalangan itu dan laporan 
itu hendaklah menyatakan tindakan yang akan diambil oleh 
syarikat itu berkenaan dengan pegawai yang bertanggungjawab 
bagi kemalangan itu atau bagi penyemakan kaedah-kaedah atau 
sistem bekerja dan, jika suatu siasatan telah diadakan di bawah 
subseksyen (1), suatu laporan mengenai siasatan itu. 


(3) Ketua Pengarah boleh, jika dia tidak berpuas hati dengan 
laporan yang dikemukakan kepadanya di bawah subseksyen (2), 
dan dengan kelulusan Menteri, membentuk suatu jawatankuasa 
penyiasatan untuk menyiasat sebab kemalangan itu. 


(4) Bagi maksud siasatan sedemikian, jawatankuasa penyiasatan 
itu boleh memanggil mana-mana orang supaya menghadiri apa-apa 
mesyuarat jawatankuasa tersebut untuk memberi keterangan atas 
sumpah atau mengemukakan apa-apa dokumen atau benda lain 
dalam milikannya dan untuk memeriksanya sebagai seorang saksi 
atau menghendakinya supaya mengemukakan apa-apa dokumen 
atau benda lain dalam milikannya berhubungan dengan perkara 
yang menjadi hal perkara siasatan sedemikian. 


(5) Mana-mana orang yang, di bawah subseksyen (4)— 


(a) setelah dipanggil menghadiri mana-mana siasatan sedemikian, 
gagal berbuat demikian; 


(b) menunjukkan apa-apa perbuatan tidak hormat atau apa-apa 
penghinaan atau ancaman kepada jawatankuasa itu atau 
mana-mana anggotanya semasa sesuatu siasatan; atau 

(c) setelah dikehendaki oleh jawatankuasa itu supaya memberi 
keterangan atas sumpah atau supaya mengemukakan 
suatu dokumen atau benda lain, enggan berbuat demikian 
atau memberikan keterangan palsu atau mengemukakan 
dokumen atau apa-apa benda lain yang diketahuinya 
adalah palsu, 


melakukan suatu kesalahan dan boleh, apabila disabitkan, didenda 
tidak melebihi tiga ribu ringgit atau dipenjarakan selama tempoh 
tidak melebihi satu tahun atau kedua-duanya. 


(6) Jawatankuasa penyiasatan itu hendaklah, apabila selesainya 
siasatan itu, mengemukakan laporannya kepada Ketua Pengarah 
dan laporan itu hendaklah menyatakan pendapat jawatankuasa itu 
tentang sebab kemalangan itu dan butir-butir lengkap kes itu. 


Menteri boleh memerintahkan siasatan 


47. (1) Menteri boleh memerintahkan supaya suatu siasatan 
ke atas sebab apa-apa kemalangan di atas keretapi dibuat oleh 
mana-mana orang yang ditetapkan dalam perintah itu. 


(2) Mana-mana orang yang dilantik sedemikian hendaklah 
mempunyai dan boleh menjalankan, bagi maksud siasatan itu, 
segala kuasa statutori dan kuasa lain sebagaimana yang sedang 
terletak hak pada dan boleh dijalankan oleh seorang majistret 
bagi memanggil dan menguatkuasakan kehadiran saksi, bagi 
mentadbirkan sumpah atau ikrar kepada saksi itu dan bagi memaksa 
saksi itu menjawab semua soalan yang munasabah dan berpatutan 
berhubungan dengan perkara yang menjadi subjek siasatan itu. 


(3) Orang yang mengadakan siasatan sedemikian hendaklah 
mengemukakan kepada Menteri suatu salinan prosiding itu dan 
melaporkan pendapatnya tentang sebab kemalangan itu berserta 
dengan butir-butir lengkap kes itu. 


Erti “kemalangan” 


48. Bagi maksud seksyen 45, 46 dan 47, “kemalangan” ertinya 
suatu kemalangan yang melibatkan kehilangan nyawa manusia atau 
cedera parah kepada mana-mana penumpang di atas mana-mana 
tren atau kepada mana-mana orang yang terlibat dalam pengerjaan 

keretapi atau yang melibatkan kerosakan teruk kepada harta atau 
suatu kemalangan dari sekian perihalan yang biasanya melibatkan 
kehilangan nyawa, kecederaan atau kerosakan sedemikian. 


Kuasa untuk membuat peraturan-peraturan yang berhubungan 
dengan notis mengenai kemalangan, dsb. 


49. Ketua Pengarah boleh, dengan kelulusan Menteri, membuat 
peraturan-peraturan yang berhubungan dengan — 


(a) bentuk notis yang tersebut dalam seksyen 45, dan butir- 
butir kemalangan yang hendaklah terkandung dalam notis 
itu: 


(b) kelas kemalangan yang berkenaan dengannya notis hendaklah 
dihantar melalui apa-apa bentuk telekomunikasi selepas 
sahaja kemalangan itu berlaku, 


(c) tugas pegawai keretapi atau pegawai polis apabila berlakunya 
sesuatu kemalangan; dan 


(d) tatacara bagi apa-apa siasatan ke atas sesuatu 
kemalangan. 


Pengemukaan penyata mengenai kemalangan 


50. Tiap-tiap syarikat keretapi hendaklah menghantar kepada 
Ketua Pengarah suatu penyata mengenai kemalangan yang berlaku 
di atas keretapinya, sama ada yang melibatkan kecederaan diri 
ataupun tidak, dalam bentuk dan mengikut cara dan pada apa-apa 
lat tempoh atau masa sebagaimana yang diarahkan oleh Ketua 
Pengarah. 


Penalti kerana kegagalan mematuhi seksyen 45 


51. (1) Mana-mana syarikat keretapi yang gagal memberi notis 
mengenai kemalangan sebagaimana yang dikehendaki oleh seksyen 
45 hendaklah membayar kepada Kerajaan suatu jumlah wang 
sebanyak satu ratus ringgit bagi tiap-tiap hari selama keingkaran 
itu berterusan. 


(2) Mana-mana pegawai keretapi yang menjaga stesen yang 
tidak memberi notis mengenai kemalangan sebagaimana yang 
dikehendaki oleh seksyen 45 melakukan suatu kesalahan dan 


Keretapi 43 


boleh, apabila disabitkan, didenda tidak melebihi lima ratus ringgit 
atau dipenjarakan selama tempoh tidak melebihi satu bulan atau 
kedua-duanya. 


Penalti kerana kegagalan mematuhi seksyen 50 


52. Mana-mana syarikat keretapi yang gagal mematuhi seksyen 
50 hendaklah membayar kepada Kerajaan suatu jumlah wang 
sebanyak lima puluh ringgit bagi tiap-tiap hari selama keingkaran 
itu berterusan selepas hari yang keempat belas dari tarikh yang 
ditetapkan bagi pengemukaan penyata itu. 


Pemeriksaan perubatan wajib bagi orang yang tercedera dalam 
kemalangan keretapi 


53. Bila masa mana-mana orang yang tercedera dalam sesuatu 
kemalangan atas keretapi menuntut pampasan oleh sebab 
kecederaannya itu, mana-mana mahkamah yang mempunyai 
bidang kuasa ke atas perkara sedemikian boleh memerintahkan 
supaya orang yang tercedera itu diperiksa oleh seorang pengamal 
perubatan berkelayakan sewajarnya yang bukanlah seorang saksi 
bagi mana-mana pihak, dan boleh membuat perintah mengenai 
kos pemeriksaan itu sebagaimana yang difikirkannya patut. 


BAHAGIAN IX 
KESALAHAN DAN PENALTI 


Mabuk atau pelanggaran tugas 


54. Mana-mana pegawai keretapi yang — 


(a) berada dalam keadaan mabuk semasa menunaikan apa-apa 
tugas; atau 


(b) enggan atau abai melaksanakan tugasnya atau melaksanakan 
tugasnya mengikut cara yang tidak wajar, 


jika tugasnya adalah sedemikian sehingga keadaan mabuk, 
keengganan, keabaian atau pelaksanaan tidak wajar tugasnya 
itu, mengikut mana-mana yang berkenaan, berkemungkinan 
membahayakan keselamatan mana-mana orang atau barang yang 
dibawa di atas keretapi, melakukan suatu kesalahan dan boleh, 

apabila disabitkan, didenda tidak melebihi tiga ribu ringgit atau 
dipenjarakan selama tempoh tidak melebihi satu tahun atau 
kedua-duanya. 


Membawa barang merbahaya atau memudaratkan ke atas 
keretapi dengan menyalahi undang-undang 


55. Jika, berlanggaran dengan seksyen 42, mana-mana orang 
membawa atau menyebabkan dibawa atau didepositkan apa-apa 
barang merbahaya atau memudaratkan ke atas keretapi, atau 
memberi atau menghantar serah atau mendepositkan mana-mana 
barang sedemikian untuk diangkut di atas keretapi, maka orang 
itu melakukan suatu kesalahan dan boleh, apabila disabitkan, 
didenda tidak melebihi lima ribu ringgit atau dipenjarakan selama 
tempoh tidak melebihi tiga tahun atau kedua-duanya. 


Memasuki atau meninggalkan koc keretapi, dsb., semasa 
koc sedang bergerak, atau membuat perjalanan secara luar 
aturan 


56. Mana-mana penumpang yang masuk ke dalam atau ke atas, 
atau cuba untuk masuk ke dalam atau ke atas, atau keluar atau 
cuba untuk keluar dari mana-mana koc keretapi semasa koc itu 
sedang bergerak, atau yang membuat perjalanan atau cuba membuat 
perjalanan atas atau di dalam mana-mana bahagian koc yang 
bukan dimaksudkan untuk kegunaan penumpang, melakukan suatu 
kesalahan dan boleh, apabila disabitkan, didenda tidak melebihi 
satu ribu ringgit bagi setiap kesalahan. 


Memasuki atau meninggalkan koc keretapi secara luar 
aturan 


57. Mana-mana orang yang — 


(a) pada bila-bila masa memasuki atau meninggalkan atau cuba 
memasuki atau meninggalkan mana-mana koc keretapi 
selain melalui pintu yang disediakan bagi maksud itu 
di sisi koc itu yang berhampiran dengan platform atau 
tempat seumpamanya yang lain yang ditetapkan oleh 
syarikat keretapi sebagai tempat bagi orang memasuki 
atau meninggalkan sesuatu koc keretapi; atau 

(b) membuka mana-mana pintu luar mana-mana koc sedemikian 
semasa ia sedang bergerak, 


melakukan suatu kesalahan dan boleh, apabila disabitkan, didenda 
tidak melebihi satu ribu ringgit. 


Menahan kemasukan, dan memasuki serta enggan meninggalkan 
tren yang penuh 


58. Mana-mana penumpang yang— 


(a) menahan kemasukan sah penumpang lain ke dalam 
sesuatu koc keretapi atau bahagian koc keretapi yang 
tidak dikhaskan oleh syarikat keretapi bagi kegunaan 
penumpang yang menahan itu; 


(b) selepas tidak dibenarkan masuk ke dalam sesuatu tren 
oleh seorang pegawai keretapi, oleh sebab tren itu 
penuh, namun begitu berkeras untuk memasuki atau 
cuba memasuki tren itu; atau 


(c) setelah menaiki suatu tren di mana-mana tempat dan setelah 
diminta oleh seorang pegawai keretapi, oleh sebab tren 
itu penuh, supaya meninggalkan tren itu sebelum tren 
itu meninggalkan tempat itu, tidak mematuhi permintaan 
itu, 


melakukan suatu kesalahan dan boleh, apabila disabitkan, didenda 
tidak melebihi satu ribu ringgit dan, sebagai tambahan, boleh 
dikeluarkan dari keretapi itu oleh mana-mana pegawai keretapi. 


Penalti kerana kelakuan tidak senonoh atau sumbang atau 
kacau ganggu 


59. Mana-mana orang yang— 


(a) berkelakuan mengikut cara yang tidak senonoh atau 
sumbang atau melakukan apa-apa kacau ganggu di atas 
sesuatu koc keretapi atau di atas mana-mana premis 
keretapi; atau 

(b) menyerang, menghalang atau menggalang seorang pegawal 
keretapi dalam melaksanakan tugasnya, 


melakukan suatu kesalahan dan boleh, apabila disabitkan, didenda 
tidak melebihi satu ribu ringgit atau dipenjarakan selama tempoh 
tidak melebihi tiga bulan atau kedua-duanya dan sebagai tambahan, 
pesalah itu boleh dikeluarkan oleh mana-mana pegawai keretapi 
daripada mana-mana koc atau premis keretapi itu dan hendaklah, 
jika dia seorang penumpang, dilucuthakkan tambangnya. 


Penalti kerana penggunaan tidak wajar alat isyarat 
kecemasan 


60. Mana-mana orang yang menggunakan secara tidak wajar alat 
isyarat kecemasan yang disediakan oleh sesuatu syarikat keretapi 
dalam mana-mana koc atau di atas mana-mana tren bagi kegunaan 
penumpang untuk memberhentikan sesuatu tren dalam hal kecemasan 
melakukan suatu kesalahan dan boleh, apabila disabitkan, didenda 
tidak melebihi satu ribu ringgit atau dipenjarakan selama tempoh 
tidak melebihi tiga bulan atau kedua-duanya. 


Penalti kerana mengalihkan, dsb., tonggak, pancang atau 
tanda lain 


61. Mana-mana orang yang mengalihkan, mencacatkan atau 
dengan apa-apa jua cara mengganggu mana-mana tonggak, 
pancang, atau tanda lain, yang diletakkan oleh atau bagi maksud 
sesuatu syarikat keretapi di sepanjang landasan keretapi atau 
berdampingan dengannya melakukan suatu kesalahan dan boleh, 
apabila disabitkan, didenda tidak melebihi satu ribu ringgit atau 
dipenjarakan selama tempoh tidak melebihi tiga bulan atau kedua- 
duanya. 


Penalti kerana menceroboh 


62. Mana-mana orang yang menceroboh sesuatu keretapi atau 
mana-mana premis keretapi melakukan suatu kesalahan dan boleh, 
apabila disabitkan, didenda tidak melebihi lima ratus ringgit dan, 
jika mana-mana orang sedemikian enggan meninggalkan keretapi 
atau premis keretapi itu apabila diminta berbuat demikian oleh 

mana-mana pegawai keretapi, dia melakukan suatu kesalahan 
dan boleh, apabila disabitkan, didenda tidak melebihi satu ribu 
ringgit, dan boleh dikeluarkan dengan serta-merta dari keretapi 
atau premis keretapi. 


Penalti kerana memandu apa-apa kenderaan atau menghalau 
haiwan ke atas atau melintasi landasan keretapi 


63. Mana-mana orang yang dengan sengaja menunggang, 
membawa, atau memandu atau menghalau ke atas atau melintasi 
landasan keretapi apa-apa kenderaan atau haiwan, kecuali apabila 
secara terus melintasi landasan keretapi itu di mana-mana jalan 
atau tempat yang ditetapkan bagi maksud itu pada masa yang dia 
boleh berbuat demikian dengan sah, melakukan suatu kesalahan 
dan boleh, apabila disabitkan, didenda tidak melebihi lima ratus 
ringgit bagi setiap kesalahan. 


Penalti kerana kerosakan, sama ada sengaja atau cuai 


64. (1) Mana-mana orang yang — 


(a) dengan sengaja atau dengan cuai merosakkan mana-mana 
keretapi atau mana-mana harta yang dipunyai oleh suatu 
syarikat keretapi; 


(b) mengalihkan pasir, batu, tanah, atau apa-apa perkara atau 
benda lain dari tebing, jambatan, pembetung, tembok 
penahan atau landasan keretapi kepunyaan suatu syarikat 
keretapi; atau 


(c) menebang balak mengikut cara yang berkemungkinan 
membahayakan keselamatan tren yang lalu atau mana-mana 
orang di dalam atau di atas tren itu, atau menyebabkan 
kerosakan kepada landasan keretapi itu, 


melakukan suatu kesalahan dan boleh, apabila disabitkan, didenda 
tidak melebihi lima ribu ringgit atau dipenjarakan selama tempoh 
tidak melebihi tiga tahun atau kedua-duanya. 


(2) Mana-mana orang yang mengikat dawai bagi pagar dawai, 
memecahkan atau memusnahkan apa-apa pagar atau pagar hidup, 
atau melakukan atau menyebabkan dilakukan apa-apa perbuatan 
yang merosakkan atau berkemungkinan merosakkan apa-apa pagar 

atau pagar hidup yang berkaitan dengan suatu keretapi melakukan 
suatu kesalahan dan boleh, apabila disabitkan, didenda tidak 
melebihi satu ribu ringgit atau dipenjarakan selama tempoh tidak 
melebihi tiga bulan atau kedua-duanya. 


(3) Mana-mana orang yang, dengan sengaja atau dengan cuai, 
melencongkan mana-mana anak sungai atau parit atau, melalui 
apa-apa cara, menyebabkan air mengalir ke atas keretapi atau 
menyebabkan kerosakan kepada sesuatu keretapi mengikut apa- 
apa cara melalui air, melakukan suatu kesalahan dan boleh, 
apabila disabitkan, didenda tidak melebihi lima ribu ringgit atau 
dipenjarakan selama tempoh tidak melebihi tiga tahun atau kedua- 
duanya. 


(4) Mana-mana orang, yang mempunyai apa-apa kontrak untuk 
membekalkan batu-bata, batu kerikil, balak, bahan api, atau 
apa-apa bahan lain kepada syarikat keretapi, atau yang diambil 
kerja berkaitan dengan pembekalan bahan itu kepada syarikat 
keretapi, yang dengan cuai meletakkan atau menyusun bahan 
tersebut mengikut cara yang tidak selamat atau tidak cermat, atau 
kurang daripada jarak yang ditetapkan dari rel itu, sehinggakan 
keselamatan tren yang lalu atau mana-mana orang di dalam atau 
di atas tren itu dibahayakan melakukan suatu kesalahan dan boleh, 
apabila disabitkan, didenda tidak melebihi dua ribu ringgit atau 
dipenjarakan selama tempoh tidak melebihi enam bulan atau 
kedua-duanya. 


Membuka atau tidak menutup get dengan betul 


65. Jika— 


(a) mana-mana orang membuka atau cuba membuka mana- 
mana get yang diletakkan di mana-mana belah landasan 
keretapi yang merintangi sesuatu jalan, atau lalu atau 
cuba untuk lalu, atau memandu atau membawa atau 
cuba untuk memandu atau membawa, apa-apa kenderaan, 
haiwan atau benda lain melintasi landasan keretapi itu; 
atau 


(b) semasa ketiadaan seorang penjaga get, mana-mana orang 
tidak menutup dan menyelak dan, jika perlu, tidak mengunci 
sesuatu get seperti yang disebut terdahulu sebaik sahaja 

dia dan mana-mana kenderaan, haiwan atau benda lain 
yang di bawah jagaannya telah lalu menerusi get itu, 


maka dia melakukan suatu kesalahan dan boleh, apabila disabitkan, 
didenda tidak melebihi satu ribu ringgit atau dipenjarakan selama 
tempoh tidak melebihi tiga bulan atau kedua-duanya. 


Menghalang atau cuba menghalang keretapi dengan niat 
jahat 


66. Jika mana-mana orang dengan menyalahi undang-undang — 


(a) meletakkan, melemparkan atau menyebabkan terjatuh ke 
arah, di atas atau merintangi sesuatu keretapi apa-apa 
kayu, batu atau bahan atau benda lain; 


(b) mengambil, mengalihkan, melonggarkan, atau memindahkan 
apa-apa rel, ranjang landas atau perkara atau benda lain 
yang berkaitan dengan sesuatu keretapi; 


(c) memusingkan, menggerakkan, membuka kunci atau 
melencongkan apa-apa tempat keretapi atau jentera lain 
yang berkaitan dengan sesuatu keretapi; 


(d) menggerakkan mana-mana bahagian stokereta di atas 
landasan keretapi atau meninggalkannya di atas mana- 
mana bahagian landasan keretapi; 


(e) membuat, menunjukkan, menyembunyikan atau mengalihkan 
apa-apa isyarat atau lampu di atas atau berhampiran 
dengan sesuatu keretapi; atau 


(f) melakukan atau menyebabkan dilakukan atau cuba melakukan 
apa-apa perbuatan atau benda lain berhubungan dengan 
sesuatu keretapi, 


dengan niat, atau dengan mengetahui bahawa dia berkemungkinan, 
menghalang pengerjaan keretapi itu, atau membahayakan keselamatan 
mana-mana orang yang membuat perjalanan dengan, atau yang 
berada di atas, keretapi itu, maka dia melakukan suatu kesalahan 
dan boleh, apabila disabitkan, didenda tidak melebihi lima puluh 
ribu ringgit atau dipenjarakan selama tempoh tidak melebihi dua 
puluh tahun. 

Mencederakan atau cuba mencederakan dengan niat jahat 
orang yang membuat perjalanan dengan tren 


67. Jika mana-mana orang dengan menyalahi undang-undang 
melemparkan atau menyebabkan terjatuh atau terketuk apa-apa 
kayu, batu atau bahan atau benda lain pada, ke arah, ke dalam, 
atau ke atas mana-mana stokereta yang membentuk sebahagian 
daripada suatu tren dengan niat, atau dengan mengetahui bahawa 
dia berkemungkinan, membahayakan keselamatan mana-mana 
orang yang berada di dalam atau di atas stokereta itu atau di 
dalam atau di atas mana-mana stokereta lain yang membentuk 
sebahagian daripada tren yang sama, melakukan suatu kesalahan 
dan boleh, apabila disabitkan, didenda tidak melebihi dua puluh 
lima ribu ringgit atau dipenjarakan selama tempoh tidak melebihi 
sepuluh tahun atau kedua-duanya. 


Penalti kerana menyebabkan tren berhenti 


68. Jika mana-mana orang yang bukan seorang pegawai keretapi, 
tanpa alasan yang munasabah, dengan membuat apa-apa pergerakan 
atau menunjukkan apa-apa isyarat atau selainnya, menyebabkan 
tren yang sedang bergerak berhenti, maka dia melakukan suatu 
kesalahan dan boleh, apabila disabitkan, didenda tidak melebihi 
satu ribu ringgit atau dipenjarakan selama tempoh tidak melebihi 
tiga bulan atau kedua-duanya. 


Penalti kerana perbuatan atau peninggalan sengaja yang 
membahayakan penumpang 


69. Sesiapa jua pun yang dengan sengaja melakukan apa-apa 
perbuatan, atau dengan sengaja meninggalkan apa-apa perbuatan 
yang dia terikat di sisi undang-undang untuk melakukan, berniat 
melalui perbuatan atau peninggalan itu untuk menyebabkan atau 
mengetahui bahawa dengan yang demikian dia berkemungkinan 
menyebabkan keselamatan mana-mana orang yang membuat 
perjalanan dengan atau yang berada di atas keretapi itu dibahayakan, 
melakukan suatu kesalahan dan boleh, apabila disabitkan, didenda 
tidak melebihi sepuluh ribu ringgit atau dipenjarakan selama 
tempoh tidak melebihi tujuh tahun atau kedua-duanya. 

Penalti kerana perbuatan cuai 


70. Mana-mana orang yang dengan gopoh atau dengan cuai, dan 
tanpa alasan sah, melakukan apa-apa perbuatan yang berkemungkinan 
membahayakan keselamatannya sendiri atau keselamatan mana- 
mana orang yang membuat perjalanan dengan atau yang berada 
di atas sesuatu keretapi, melakukan suatu kesalahan dan boleh, 
apabila disabitkan, didenda tidak melebihi dua ribu ringgit atau 
dipenjarakan selama tempoh tidak melebihi enam bulan atau 
kedua-duanya. 


Membuat pernyataan palsu, dsb. 


71. Mana-mana orang yang, apabila memberikan apa-apa maklumat 
atau membuat apa-apa permohonan di bawah atau bagi maksud 
mana-mana peruntukan Akta ini, membuat apa-apa pernyataan 
yang diketahuinya palsu dalam suatu butir material, atau yang 
dengan melulu membuat apa-apa pernyataan yang palsu dalam 
suatu butir material, melakukan suatu kesalahan dan boleh, apabila 
disabitkan, didenda tidak melebihi tiga puluh ribu ringgit. 


Penalti kerana pelanggaran Akta atau peraturan-peraturan 
yang baginya tiada penalti khas diperuntukkan 


72. Mana-mana orang yang melanggar atau gagal mematuhi 
mana-mana peruntukan Akta ini atau mana-mana peraturan yang 
dibuat di bawahnya melakukan suatu kesalahan dan, jika tiada 
penalti lain diperuntukkan, boleh didenda tidak melebihi satu 
ribu ringgit atau dipenjarakan selama tempoh tidak melebihi tiga 
bulan atau kedua-duanya. 


Tugas di sisi undang-undang pegawai keretapi 


73. Tiap-tiap pegawai keretapi hendaklah terikat di sisi undang- 
undang untuk melakukan segala jua yang perlu untuk atau yang 
berfaedah bagi keselamatan orang awam, dan tiap-tiap pegawai 
sedemikian adalah dilarang di sisi undang-undang daripada 
melakukan apa-apa perbuatan yang berkemungkinan menyebabkan 
bahaya. 

Penangkapan pesalah 


74. Mana-mana orang yang didapati melakukan atau cuba melakukan 
suatu kesalahan terhadap Akta ini atau mana-mana peraturan yang 
dibuat di bawahnya boleh ditangkap, tanpa waran, oleh mana- 
mana pegawai keretapi atau oleh mana-mana pegawal polis atau 
oleh mana-mana orang lain yang boleh dipanggil oleh pegawai 
keretapi atau pegawai polis itu untuk membantunya, dan tiap-tiap 
orang yang ditangkap sedemikian hendaklah, dengan seberapa 
segera yang patut, dibawa ke balai polis yang berhampiran supaya 
dapat diuruskan mengikut undang-undang: 


Dengan syarat bahawa seorang pegawai keretapi tidak boleh 
melakukan apa-apa tangkapan sedemikian di luar premis 
keretapi. 


Mendapatkan kembali tambang, caj atau ganti rugi 


75. (1) Apabila mana-mana orang disabitkan di hadapan suatu 
mahkamah yang mempunyai bidang kuasa jenayah atas suatu 
kesalahan terhadap mana-mana peruntukan Akta ini atau mana- 
mana peraturan yang dibuat di bawahnya, mahkamah itu boleh, 
sebagai tambahan pada pengenaan apa-apa penalti di bawah Akta 
ini, menentukan atau mentaksirkan amaun apa-apa tambang, caj, 
ganti rugi, perbelanjaan atau apa jua pun jumlah wang yang 
mungkin menjadi kena dibayar oleh orang itu kepada syarikat 
keretapi, dan memerintahkan amaun itu dibayar oleh orang itu 
kepada syarikat keretapi. 


(2) Tiada apa-apa jua dalam subseksyen (1) boleh menahan 
pendapatan kembali apa-apa tambang, caj, ganti rugi, perbelanjaan 
atau apa-apa jua pun jumlah wang lain yang mungkin menjadi 
kena dibayar oleh mana-mana orang kepada syarikat keretapi 
melalui suatu tuntutan sivil di hadapan suatu mahkamah yang 
mempunyai bidang kuasa sivil. 


Kesalahan oleh pertubuhan perbadanan 


76. (1) Jika sesuatu pertubuhan perbadanan melakukan suatu 
kesalahan di bawah Akta ini dan kesalahan itu dibuktikan telah 
dilakukan dengan persetujuan atau pengetahuan, atau disebabkan 
oleh apa-apa pengabaian di pihak, mana-mana pengarah, pengurus, 
setiausaha atau pegawai seumpamanya yang lain bagi pertubuhan 
perbadanan itu atau mana-mana orang yang dikatakan bertindak 

atas apa-apa sifat sedemikian, maka dia, dan juga pertubuhan 
perbadanan itu, melakukan kesalahan itu dan tindakan boleh 
diambil terhadapnya serta boleh dihukum dengan sewajarnya. 


(2) Jika hal ehwal sesuatu pertubuhan perbadanan diuruskan 
oleh anggotanya, subseksyen (1) hendaklah terpakai berhubungan 
dengan perbuatan dan keingkaran seseorang anggota berkaitan 
dengan fungsi pengurusannya seolah-olah dia adalah pengarah 
pertubuhan perbadanan itu. 


Mengkompaun kesalahan 


77. (1) Ketua Pengarah atau mana-mana pegawai yang diberi 
kuasa olehnya boleh mengkompaun apa-apa kesalahan terhadap 
Akta ini atau mana-mana peraturan yang dibuat di bawahnya 
sebagaimana yang ditetapkan sebagai kesalahan yang boleh 
dikompaunkan oleh Ketua Pengarah atau mana-mana pegawai yang 
diberi kuasa olehnya dengan memungut daripada mana-mana orang 
yang disyaki dengan munasabahnya telah melakukan kesalahan 
itu suatu jumlah wang tidak melebihi tiga ratus ringgit. 


(2) Ketua Pengarah boleh, dengan kelulusan Menteri, membuat 
peraturan-peraturan untuk menetapkan kesalahan yang boleh 
dikompaunkan dan cara dan tatacara untuk mengkompaun kesalahan 
itu. 


Pendakwaan 
78. Ketua Pengarah atau mana-mana pegawai yang diberi kuasa 
olehnya adalah berkompeten untuk menjalankan suatu pendakwaan 
bagi apa-apa kesalahan di bawah Akta ini atau mana-mana peraturan 
yang dibuat di bawahnya di hadapan mana-mana mahkamah. 
BAHAGIAN X 

PENGGANTUNGAN ATAU PEMBATALAN LESEN 
Penggantungan atau pembatalan lesen 
79. (1) Jika Ketua Pengarah berpuas hati bahawa sesuatu 


syarikat keretapi sedang melanggar, atau telah melanggar dan 
berkemungkinan melanggar lagi mana-mana daripada syarat 

lesennya, Ketua Pengarah boleh memberi notis bertulis kepada 
syarikat keretapi itu yang menghendakinya mematuhi syarat itu 
dalam tempoh yang ditetapkan dalam notis itu. 


(2) Jika apabila habis tempoh yang ditetapkan dalam notis 
itu, syarikat keretapi itu gagal mematuhi syarat yang tersebut 
di dalamnya, Ketua Pengarah hendaklah mengemukakan kepada 
Menteri suatu laporan mengenai kegagalan syarikat keretapi itu 
dan laporan itu hendaklah dalam bentuk yang didapati sesuai oleh 
Ketua Pengarah. 


(3) Jika, selepas menimbangkan laporan daripada Ketua Pengarah, 
Menteri berpuas hati bahawa pelanggaran itu, atau pelanggaran 
yang dibimbangkan itu adalah, bersifat serius atau menjejaskan 
atau berkemungkinan menjejaskan kepentingan atau keselamatan 
awam, dan bahawa syarikat keretapi itu telah enggan mengambil 
atau telah tidak mengambil segala langkah yang ternyata kepada 
Menteri adalah perlu bagi maksud memastikan pematuhan syarat 
yang berkenaan, Menteri boleh memberi syarikat keretapi itu notis 
yang menyatakan bahawa dia bercadang untuk menggantungkan atau 
membatalkan, mengikut mana-mana yang berkenaan, lesen syarikat 
keretapi itu dan notis sedemikian hendaklah juga menetapkan atau 
menyatakan — 


(a) syarat lesen yang telah dilanggar oleh syarikat itu dan 
perbuatan atau peninggalan yang membentuk pelanggaran 
itu; dan 


(b) tempoh (yang tidak kurang daripada tiga puluh hari dari 
tarikh notis itu) yang dalam mana syarikat keretapi itu 
boleh membuat representasi mengenai penggantungan 
atau pembatalan yang dicadangkan itu, mengikut mana- 
mana yang berkenaan. 


(4) Selepas habis tempoh yang dinyatakan dalam notis 
itu dan menimbangkan apa-apa representasi yang dibuat oleh 
syarikat keretapi, Menteri hendaklah memutuskan sama ada untuk 
meneruskan tindakan yang dicadangkan itu atau tidak mengambil 
apa-apa tindakan lanjut. 


(5) Suatu notis hendaklah diberikan oleh Menteri kepada syarikat 
keretapi itu mengenai keputusannya dan keputusan itu hendaklah 
berkuat kuasa dari tarikh yang notis tersebut disampaikan kepada 
syarikat itu. 

(6) Keputusan Menteri di bawah seksyen ini adalah muktamad 
dan konklusif. 


Tindakan Menteri dalam hal keadaan tertentu 


80. (1) 


Jika sesuatu lesen telah digantung atau dibatalkan di 


bawah seksyen 79 dan Menteri berpuas hati bahawa adalah demi 
kepentingan awam bagi apa-apa perkhidmatan atau kemudahan 
yang disediakan oleh syarikat keretapi itu diteruskan, maka dia 
boleh melalui perintah yang disiarkan dalam Warta — 


(a) 


(b) 


memperuntukkan bagi Ketua Pengarah mengambil alih 
kawalan ke atas keseluruhan harta, perniagaan dan hal 
ehwal syarikat keretapi itu, dan menjalankan keseluruhan 
perniagaan dan hal ehwalnya, atau untuk mengambil alih 
kawalan ke atas sekian bahagian harta, perniagaan dan hal 
ehwalnya dan menjalankan sekian bahagian perniagaan 
dan hal ehwalnya, sebagaimana yang dinyatakan dalam 
perintah itu, atau memperuntukkan bagi Ketua Pengarah 
melantik mana-mana orang untuk berbuat demikian bagi 
pihak Ketua Pengarah dan memperuntukkan bagi kos 
dan perbelanjaan Ketua Pengarah, atau saraan orang 
yang dilantik sedemikian, mengikut mana-mana yang 
berkenaan, supaya kena dibayar daripada kumpulan 
wang dan harta syarikat itu sebagai gadaian pertama ke 
atasnya; 


sama ada atau tidak suatu perintah telah dibuat di bawah 
perenggan (a), membenarkan suatu permohonan yang 
hendaklah dibuat oleh Ketua Pengarah kepada Mahkamah 
Tinggi untuk melantik seseorang penerima atau pengurus 
untuk menguruskan keseluruhan perniagaan, hal ehwal 
dan harta syarikat keretapi itu, atau sekian bahagiannya 
sebagaimana yang dinyatakan dalam perintah itu, dan 
bagi segala perintah atau arahan Mahkamah Tinggi 
yang sampingan, tambahan atau berbangkit berhubungan 
dengan perlantikan itu sebagaimana yang didapati perlu 
atau suai manfaat oleh Ketua Pengarah. 


(2) Suatu perintah Menteri di bawah subseksyen (1) boleh, dari 
semasa ke semasa, diubah suai, dipinda, diubah pinda, diubah atau 
digantikan sama ada secara prospektif, atau jika ia praktik atau 
adil untuk berbuat demikian, secara retrospektif, melalui suatu 
perintah lanjut di bawah subseksyen (1). 

(3) Suatu perintah yang dibuat di bawah subseksyen (1) atau 
subseksyen (2) boleh, pada bila-bila masa, dibatalkan melalui 
suatu perintah yang dibuat seumpamanya oleh Menteri dan apa- 
apa perintah sedemikian boleh mengandungi segala perintah, 
arahan atau peruntukan yang bersifat sampingan, tambahan atau 
berbangkit sebagaimana yang difikirkan perlu atau suai manfaat 
oleh Menteri. 


Peruntukan yang berhubungan dengan pelantikan di bawah 
seksyen 80 


81. (1) Seseorang yang dilantik oleh Ketua Pengarah di bawah 
perenggan 80(1)(a) hendaklah dilantik selama tempoh yang 
ditentukan oleh Ketua Pengarah, tetapi tidaklah melebihi, dalam 
mana-mana hal, dua tahun, tetapi boleh dilantik semula, dengan 
terlebih dahulu mendapat kelulusan Menteri, selama tiga tempoh 
lanjut berturut-turut yang tidak melebihi satu tahun setiap satu, 
dan hendaklah, dalam tempoh pelantikan atau pelantikan semula 
itu, memegang jawatannya mengikut kehendak Ketua Pengarah. 


(2) Terma dan syarat pelantikan yang disebutkan dalam 
subseksyen (1) hendaklah, tertakluk kepada perintah yang di 
bawahnya pelantikan itu dibuat dan kepada subseksyen (1), 
ditentukan oleh Ketua Pengarah dan hendaklah mengikat syarikat 
keretapi yang berkenaan. 


(3) Seseorang yang memegang mana-mana pelantikan sebagaimana 
yang disebutkan dalam subseksyen (1) tidaklah melakukan apa- 
apa obligasi atau liabiliti semata-mata disebabkan dia memegang 
pelantikan sedemikian. 


(4) Jika seorang penerima atau pengurus telah dilantik 
berkenaan dengan sesuatu syarikat keretapi oleh Mahkamah Tinggi 
di bawah perenggan 80(1)(b), segala kos, caj dan perbelanjaan 
yang sepatutnya, termasuklah saraan penerima atau pengurus itu, 
hendaklah kena dibayar daripada aset syarikat keretapi itu dengan 
diberi keutamaan daripada segala tuntutan lain. 


Peruntukan yang berhubungan dengan pengambilalihan 
kawalan di bawah seksyen 80 


82. (1) Jika kawalan ke atas sesuatu syarikat keretapi telah 
diambil alih menurut perintah di bawah seksyen 80, syarikat itu 

dan pengarah serta pegawainya hendaklah mengemukakan harta, 
perniagaan dan hal ehwalnya kepada kawalan itu, dan hendaklah 
mengadakan untuk Ketua Pengarah atau, jika kawalan itu diambil 
alih oleh seseorang yang dilantik oleh Ketua Pengarah (kemudian 
daripada ini dalam Bahagian ini disebut sebagai “orang dilantik”), 
untuk orang dilantik itu, segala kemudahan sebagaimana yang 
dikehendaki untuk menjalankan perniagaan dan hal ehwal syarikat 
keretapi itu. 


(2) Jika kawalan ke atas sesuatu syarikat keretapi telah diambil 
alih menurut perintah di bawah seksyen 80, Ketua Pengarah atau 
orang dilantik itu, mengikut mana-mana yang berkenaan, hendaklah 
terus mempunyai kawalan ke atas harta, perniagaan dan hal ehwal 
syarikat keretapi yang berkenaan, dan menjalankan perniagaan 
dan hal ehwal syarikat itu atas nama dan bagi pihak syarikat 
itu, sebagaimana yang diperuntukkan dalam perintah tersebut, 
sehinggalah suatu masa apabila perintah tersebut dibatalkan di 
bawah subseksyen 80(3). 


(3) Di sepanjang tempoh kawalan sesuatu syarikat keretapi 
menurut perintah di bawah seksyen 80, hendaklah terletak hak 
pada Ketua Pengarah atau orang dilantik itu, mengikut mana-mana 
berkenaan, segala kuasa syarikat itu dan pengarahnya, di bawah 
dokumen konstituen syarikat itu atau yang boleh dijalankan oleh 
syarikat itu atau pengarahnya di bawah mana-mana undang-undang 
bertulis atau dengan cara apa sekalipun selainnya, tidak kira 
sama ada kuasa itu boleh dijalankan melalui ketetapan, ketetapan 
khas, atau mengikut apa-apa jua pun cara lain, dan apa-apa jua 
pun kesulitan yang berbangkit berhubungan dengannya boleh 
diselesaikan oleh Menteri melalui arahan bertulis. 


(4) Dalam tempoh yang suatu perintah di bawah seksyen 
80 sedang berkuat kuasa, tiada pengarah syarikat keretapi yang 
dimaksudkan oleh perintah itu boleh, sama ada secara langsung atau 
tidak langsung, melibatkan diri dalam apa-apa aktiviti berhubungan 
dengan syarikat itu, kecuali sebagaimana yang dikehendaki atau 
dibenarkan oleh Ketua Pengarah atau orang dilantik itu, mengikut 
mana-mana yang berkenaan, dan tiada saraan daripada apa jua pun 
jenis boleh terakru atau menjadi kena dibayar kepada mana-mana 
pengarah syarikat itu, kecuali sebagaimana yang diluluskan secara 
bertulis oleh Ketua Pengarah atau orang dilantik itu, mengikut 
mana-mana yang berkenaan, berhubungan dengan apa-apa aktiviti 
yang dikehendaki atau dibenarkan seperti yang disebut terdahulu 
oleh Ketua Pengarah atau orang dilantik itu, mengikut mana-mana 
yang berkenaan. 

(5) Bagi mengelakkan keraguan, adalah dengan ini diisytiharkan 
bahawa sesuatu perintah yang dibuat di bawah seksyen 80 
tidak berkuat kuasa untuk memberi kepada, atau meletakhakkan 
pada, Ketua Pengarah atau orang dilantik itu, mengikut mana- 
mana yang berkenaan, apa-apa hak milik bagi, atau apa-apa 
kepentingan benefisial dalam, mana-mana harta syarikat keretapi 
yang dimaksudkan oleh perintah itu. 


BAHAGIAN XI 
PERUNTUKAN PELBAGAI 
Kuasa kemasukan 


83. Ketua Pengarah atau mana-mana orang yang diberi kuasa 
olehnya bagi maksud itu, boleh bagi maksud Akta ini atau mana- 
mana peraturan yang dibuat di bawahnya, memasuki mana-mana 
keretapi atau premis keretapi untuk memeriksa dan meneliti 
keadaan keretapi atau premis keretapi itu. 


Penyelesaian perselisihan di antara syarikat keretapi berkenaan 
dengan pengurusan trafik bersama 


84. Jika dua atau lebih syarikat keretapi, yang keretapi masing- 
masing mempunyai satu terminal yang sama atau suatu bahagian 
daripada jalan perhubungan keretapi yang sama, tidak dapat 
bersetuju mengenai perkiraan bagi menguruskan, di terminal yang 
sama itu atau di tempat persimpangan di antaranya, keselamatan 
trafik bersama mereka, maka Ketua Pengarah, atas permohonan 
salah satu atau mana-mana syarikat itu, boleh memutuskan 
perkara yang dipertikaikan di antara mereka, setakat yang perkara 
itu berhubungan dengan keselamatan orang awam, dan boleh 
menentukan sama ada keseluruhan atau sekian kadar perbelanjaan 
yang terlibat dalam perkiraan itu hendaklah ditanggung oleh salah 
satu atau mana-mana syarikat itu masing-masingnya. 


Pengemukaan memorandum bagi apa-apa pertukaran pada 
struktur tambang, dsb., yang sedia ada 


85. (1) Mana-mana syarikat keretapi yang dilesenkan di bawah 
Akta ini hendaklah menyediakan dan mengemukakan kepada 
Ketua Pengarah suatu memorandum bagi apa-apa pertukaran pada 

struktur tambang, kadar atau caj yang sedia ada, bagi kelulusan 
Menteri, dan jika tiada jawapan diterima daripada Menteri dalam 
masa enam bulan daripada pengemukaannya, pertukaran pada 
struktur tambang, kadar atau caj yang sedia ada itu hendaklah 
mula berkuat kuasa apabila habis tempoh itu. 


(2) Syarikat keretapi itu hendaklah, dengan seberapa segera 
yang praktik, menyiarkan pertukaran struktur tambang, kadar atau 
caj yang sedia ada itu dalam sekurang-kurangnya dua akhbar 
tempatan, salah satunya hendaklah dalam bahasa kebangsaan. 


(3) Ketua Pengarah hendaklah, dengan seberapa segera yang 
praktik, membuat pemberitahuan yang perlu dalam Warta berkenaan 
dengan pertukaran struktur tambang, kadar atau caj yang sedia 
ada itu. 


Kuasa khas semasa darurat 


86. (1) Yang di-Pertuan Agong boleh, apabila berlakunya apa- 
apa kerusuhan perindustrian, mogok, sekat masuk atau apa-apa 
kejadian lain yang menimbulkan darurat atau demi kepentingan 
ketenteraman atau keselamatan awam, memberi kuasa kepada 
Menteri untuk — 


(a) mengambil milikan sementara akan mana-mana keretapi 
atau perkhidmatan atau kemudahan keretapi yang 
diadakan, disenggarakan atau dikerjakan oleh sesuatu 
syarikat keretapi; 


(b) menarik balik, sama ada sebahagiannya atau keseluruhannya, 
penggunaan apa-apa perkhidmatan atau kemudahan 
keretapi daripada mana-mana orang atau golongan orang 
atau daripada orang awam pada umumnya. 


(2) Jika apa-apa keraguan berbangkit mengenai kewujudan sesuatu 
darurat awam atau sama ada apa-apa tindakan yang dilakukan 
di bawah subseksyen (1) adalah demi kepentingan ketenteraman 
atau keselamatan awam, suatu perakuan yang ditandatangani oleh 
Yang di-Pertuan Agong dan dipamerkan di mana-mana tempat 
sebagaimana yang difikirkan patut oleh Menteri hendaklah menjadi 
bukti konklusif mengenai hal itu. 


(3) Jika Kerajaan mengambil milik mana-mana keretapi atau 
perkhidmatan atau kemudahan keretapi di bawah perenggan 
(1)(a), pampasan mencukupi hendaklah dibayar. 


60 Undang-Undang Malaysia AKTA 463 


Sekatan mengenai pelaksanaan terhadap harta keretapi 


87. (1) Tiada satu pun stokereta, jentera, loji, alat, kelekapan, 
bahan atau harta benda yang digunakan atau disediakan oleh 
sesuatu syarikat keretapi bagi maksud trafik di atas keretapinya, 
atau bagi maksud stesen atau bengkelnya, boleh diambil untuk 
pelaksanaan apa-apa dekri atau perintah mana-mana mahkamah atau 
mana-mana pihak berkuasa tempatan atau orang yang mempunyai 
kuasa menurut undang-undang untuk menahan atau merampas 
harta, atau selainnya menyebabkan harta diambil untuk pelaksanaan 
melainkan jika melalui perintah atau arahan mahkamah menurut 
perenggan 80(1)(b). 


(2) Tiada apa-apa jua dalam subseksyen (1) boleh ditafsirkan 
sebagai menyentuh kuasa mana-mana mahkamah untuk menahan 
pendapatan sesuatu syarikat keretapi untuk pelaksanaan sesuatu 
penghakiman atau perintah. 


Kuasa untuk membuat peraturan-peraturan 


88. (1) Ketua Pengarah boleh, dengan kelulusan Menteri, dari 
semasa ke semasa, membuat apa-apa peraturan sebagaimana yang 
perlu atau suai manfaat bagi menjalankan atau mencapai tujuan 
dan maksud Akta ini. 


(2) Tanpa menjejaskan keluasan subseksyen (1), peraturan- 
peraturan boleh dibuat— 


(a) untuk memastikan dan mengawal selia pembawaan 
selamat penumpang dan barang oleh mana-mana syarikat 
keretapi; 


(b) untuk mengawal selia penggunaan dan penyenggaraan 
selamat premis keretapi; 


(c) untuk menetapkan apa yang hendak disifatkan sebagai 
barang merbahaya atau memudaratkan dan pengawalseliaan 
pembawaan barang sedemikian; 


(d) untuk menetapkan caj maksimum yang kena dibayar 
bagi membawa penumpang dan barang oleh mana-mana 
syarikat keretapi; 


(e) untuk menetapkan apa yang hendak disifatkan sebagai 
penyakit berjangkit atau menular dan untuk mengawal 
selia syarat yang di bawahnya syarikat keretapi boleh 

membawa orang atau haiwan yang mengalami penyakit 
berjangkit atau menular itu, dan untuk mengadakan 
peruntukan mengenai disinfeksi koc yang telah digunakan 
oleh orang atau haiwan itu; 


(f) untuk mengawal selia pembinaan dan penyenggaraan 
keretapi dan pelintasan atau cara menghampiri mana- 
mana jalan awam atau jalan besar oleh sesuatu tren; 


(g) untuk mengadakan peruntukan bagi pencegahan 
pencerobohan, kacau ganggu atau galangan ke atas, atau 
kerosakan atau kecacatan kepada, sesuatu keretapi; 


(h) untuk mengadakan peruntukan bagi pengekalan dan 
penggalakan ketertiban, kesucian dan kebersihan di atas 
sesuatu keretapi; 


(i) untuk menetapkan borang dan tatacara yang berhubungan 
dengan pendaftaran pemandu tren dan mana-mana orang 
lain yang diamanahkan dengan penjagaan, pengawalan atau 
pengendalian keretapi dan untuk menetapkan kelayakan 
minimum yang perlu dimiliki oleh orang itu; dan 


(j) untuk menetapkan standard dan spesifikasi minimum 
berkenaan dengan reka bentuk, pembinaan dan 
penyenggaraan get atau sawar sesuatu lintasan rata kerja 
dan untuk mengawal selia penggunaan lintasan itu. 


BAHAGIAN XI 
PERBADANAN ASET KERETAPI DAN HARTA KERETAPI 
Penubuhan, keanggotaan dan fungsi Perbadanan Aset Keretapi 


89. (1) Maka hendaklah ditubuhkan suatu pertubuhan perbadanan 
bernama “Perbadanan Aset Keretapi” (kemudian daripada ini disebut 
“Perbadanan”) yang kekal turun-temurun dan mempunyai meterai 
perbadanan dan boleh membawa guaman dan dibawa guaman atas 
namanya dan tertakluk kepada dan bagi maksud Akta ini, boleh 
membuat kontrak, dan boleh memperoleh, membeli, mengambil, 
memegang dan menikmati harta alih dan tak alih daripada tiap- 
tiap perihalan dan boleh memindahhakkan, menyerahhakkan, 
menyerahkan balik, memulangkan, menggadai, menggadai janji, 
mendemiskan, menyerahhakkan semula, memindahkan atau selainnya 
melupuskan, atau mengurusniagakan, apa-apa harta alih atau tak 

alih atau apa-apa kepentingan di dalamnya yang terletak hak pada 
Perbadanan atas apa-apa terma sebagaimana yang difikirkannya 
patut. 


(2) Perbadanan hendaklah terdiri daripada anggota yang berikut 
yang hendaklah dilantik oleh Menteri: 


(a) seorang wakil Kementerian Pengangkutan; 
(b) seorang wakil Perbendaharaan; 

(c) seorang wakil Unit Perancang Ekonomi; 
(d) Pesuruhjaya Tanah Persekutuan; 


(e) Pengurus Aset Keretapi yang hendaklah menjadi anggota 
ex officio; dan 


(f) tidak lebih daripada dua orang anggota lain. 


(3) Menteri hendaklah melantik seorang daripada kalangan 
anggota Perbadanan untuk menjadi Pengerusi. 


(4) Jika Pengerusi tidak dapat hadir di mana-mana mesyuarat 
Perbadanan oleh sebab sakit, ketidakupayaan atau apa-apa sebab 
lain, maka Menteri boleh melantik mana-mana anggota lain 
sebagaimana yang difikirkannya patut untuk mempengerusikan 
mesyuarat dan anggota tersebut bolehlah menjalankan semua 
kuasa Pengerusi berkenaan dengan mesyuarat itu. 


(5) Pengerusi dan empat orang anggota lain hendaklah membentuk 
kuorum di sesuatu mesyuarat Perbadanan. 


(6) Jika, mengenai apa-apa soal yang hendak diputuskan, 
terdapat undi yang sama banyak, maka Pengerusi hendaklah 
mempunyai undi pemutus. 


(7) Peruntukan Jadual hendaklah terpakai bagi Perbadanan. 


(8) Fungsi Perbadanan adalah — 
(a) untuk mengurus, mentadbir dan menyenggarakan — 


(i) segala harta dan hak Pentadbiran Keretapi Tanah 
Melayu di bawah Ordinan termansuh yang 
menurut kuasa seksyen 92 adalah terletak hak 
pada Perbadanan; 

Gi) segala harta yang terletak hak pada, atau dipegang 
atau diperoleh oleh Pesuruhjaya Tanah Persekutuan 
di bawah Ordinan termansuh yang menurut 
kuasa seksyen 93 adalah terletak hak pada 
Perbadanan, 


dan untuk mengurus dan mentadbirkan segala liabiliti 
berkenaan dengannya; 


(b) untuk menggalakkan dan mengusahakan projek bagi 
pemajuan atau pemajuan semula mana-mana infrastruktur 
atau kemudahan keretapi; dan 


(c) untuk menjalankan dan melaksanakan apa-apa fungsi lain 
sebagaimana yang ditetapkan oleh Menteri di bawah 
Akta ini. 


Pelantikan Pengurus Aset Keretapi 


90. (1) Menteri boleh, dari semasa ke semasa, melantik seseorang 
yang layak dan sesuai sebagai Pengurus Aset Keretapi yang 
hendaklah menjadi ketua pegawai eksekutif Perbadanan. 


(2) Maka hendaklah dibayar kepada Pengurus Aset Keretapi 
apa-apa saraan atau elaun sebagaimana yang ditentukan oleh 
Menteri dengan persetujuan Menteri Kewangan. 


Kuasa Menteri untuk memberi arahan 


91. (1) Perbadanan hendaklah bertanggungjawab kepada Menteri, 
dan Menteri boleh, dari semasa ke semasa, memberikan arahan 
yang selaras dengan peruntukan Akta ini dan Perbadanan hendaklah, 
dengan seberapa segera yang mungkin, melaksanakan segala 
arahan itu. 


(2) Pada menjalankan mana-mana arahan Menteri di bawah 
subseksyen (1), Perbadanan hendaklah mempunyai kuasa 
untuk melakukan segala perkara yang suai manfaat atau yang 
semunasabahnya perlu atau bersampingan dengan penunaian 
fungsinya, dan khususnya, tetapi tanpa menyentuh keluasan apa 
yang disebut terdahulu, hendaklah mempunyai kuasa — 


(a) untuk menerima bantuan atau pemberian kewangan 
daripada Kerajaan Persekutuan atau mana-mana orang 
lain atau selainnya dengan kelulusan Menteri Kewangan 

untuk meminjam wang daripada mana-mana institusi 
kewangan atau orang lain dan berkaitan dengannya 
untuk mengadakan apa-apa cagaran sebagaimana yang 
difikirkannya sesuai; 


(b) dengan kelulusan Menteri Kewangan, untuk memberi 
bantuan kewangan kepada mana-mana syarikat keretapi 
yang dinamakan oleh Menteri, termasuk subsidiari syarikat 
itu, bagi menjalankan mana-mana projek yang berhubungan 
dengan pengadaan kemudahan dan perkhidmatan keretapi; 
dan 


(c) dengan kelulusan Menteri Kewangan, untuk membuat apa- 
apa perkiraan bagi perkongsian keuntungan, penyatuan 
kepentingan, kerjasama atau usaha sama dengan mana- 
mana syarikat keretapi yang dinamakan oleh Menteri 
atau mana-mana orang lain atau kumpulan orang atau 
untuk menubuhkan atau menggalakkan penubuhan dan 
perkembangan syarikat di bawah Akta Syarikat 1965 
(Akta 1251. 


Pembubaran Pentadbiran Keretapi Tanah Melayu dan 
perletakhakan hartanya pada Perbadanan 


92. (1) Pentadbiran Keretapi Tanah Melayu yang wujud di bawah 
Ordinan termansuh adalah dibubarkan. 


(2) Segala harta, hak dan liabiliti Pentadbiran Keretapi Tanah 
Melayu di bawah Ordinan termansuh hendaklah, apabila mula 
berkuat kuasanya Akta ini, terletak hak pada Perbadanan tanpa 
apa-apa jua pun pemindahhakan, penyerahhakan atau pemindahan 
dan segala sebutan mengenai “Pentadbiran Keretapi Tanah Melayu”, 
“Keretapi Tanah Melayu”, atau “Pengurus Besar, Keretapi Tanah 
Melayu” berhubungan dengan mana-mana harta dalam apa-apa 
surat cara, surat ikatan, hak milik, dokumen atau undang-undang 
bertulis hendaklah ditafsirkan seolah-olah segala sebutan sedemikian 
adalah sebutan mengenai “Perbadanan Aset Keretapi”. 


Perletakhakan harta pada Perbadanan 


93. Segala harta yang terletak hak pada, dipegang atau diperoleh 
oleh Pesuruhjaya Tanah Persekutuan di bawah Ordinan termansuh 
hendaklah terletak hak pada Perbadanan di bawah Akta ini tanpa 
apa-apa jua pun pemindahhakan, penyerahhakan atau pemindahan 

bagi hak milik, estet, atau kepentingan yang serupa dan selama 
pemegangan serupa sebagaimana ia telah terletak hak atau dipegang 
sebelum sahaja mula berkuat kuasa Akta ini dan segala sebutan 
mengenai “Pesuruhjaya Tanah Persekutuan” berhubungan dengan 
mana-mana harta dalam apa-apa surat cara, surat ikatan, hak 
milik, dokumen atau undang-undang bertulis hendaklah ditafsirkan 
seolah-olah segala sebutan sedemikian adalah sebutan mengenai 
“Perbadanan Aset Keretapi”. 


Perletakhakan harta yang, terletak di Singapura pada 
Pesuruhjaya Tanah Persekutuan 


94. (1) Segala tanah dalam Singapura yang terletak hak pada 
Kerajaan Malaysia atau Pesuruhjaya Tanah Persekutuan bagi 
maksud mengendalikan dan menguruskan perkhidmatan keretapi 
di Singapura menurut atau di bawah Ordinan Pemindahan Keretapi 
Singapura 1918 atau Akta Keretapi 1987 Singapura hendaklah 
masih terletak hak pada Kerajaan Malaysia atau Pesuruhjaya 
Tanah Persekutuan, mengikut mana-mana yang berkenaan, di 
bawah Akta ini. 


(2) Segala harta yang terletak di Singapura dan yang terletak 
hak pada, dipegang atau telah diperoleh oleh Pesuruhjaya Tanah 
Persekutuan di bawah Ordinan termansuh hendaklah masih terletak 
hak pada Pesuruhjaya Tanah Persekutuan di bawah Akta ini. 


Liabiliti boleh dikuat kuasakan terhadap Perbadanan atau 
Pesuruhjaya Tanah Persekutuan 


95. Segala liabiliti sedia ada yang dilakukan oleh atau bagi pihak 
atau bagi maksud Keretapi Tanah Melayu boleh dikuat kuasakan 
terhadap Perbadanan atau Pesuruhjaya Tanah Persekutuan, mengikut 
mana-mana yang berkenaan. 


Pelantikan pegawai, dsb., Perbadanan 


96. (1) Perbadanan boleh, dengan persetujuan Jabatan Perkhidmatan 
Awam dan Perbendaharaan, dari semasa ke semasa, melantik 
sekian bilangan pegawai dan pekhidmat atas apa-apa terma dan 
syarat sebagaimana yang ditetapkan oleh Perbadanan dalam 
kaedah-kaedah yang dibuat di bawah Bahagian ini sebagaimana 
yang perlu bagi menjalankan maksud Bahagian ini. 

(2) Perbadanan boleh, dari semasa ke semasa, mengguna 
khidmat dan membayar ejen dan penasihat teknik, termasuk 
peguam bela dan peguam cara, jurubank, broker saham, juruukur, 
penilai dan orang lain, untuk menjalankan apa-apa urusan atau 
melakukan apa-apa perbuatan yang dikehendaki dijalankan atau 
dilakukan dalam melaksanakan fungsinya, menjalankan kuasanya 
atau menunaikan kewajipannya atau bagi melaksanakan maksud 
Akta ini dengan lebih baik. 


(3) Seseorang pegawai atau mana-mana orang lain yang dilantik 
oleh Perbadanan hendaklah tertakluk kepada kawalan dan arahan 
Perbadanan. 


Akta Perlindungan Pihak Berkuasa Awam 1948 


97. Akta Perlindungan Pihak Berkuasa Awam 1948 [Akta 198] 
hendaklah terpakai bagi apa-apa tindakan, guaman, pendakwaan 
atau prosiding terhadap Perbadanan atau terhadap mana-mana 
pegawai atau pekhidmat Perbadanan berkenaan dengan mana-mana 
tindakan, keabaian atau kemungkiran yang dibuat atau dilakukan 
olehnya atas sifat itu. 


Penubuhan Kumpulan Wang Perbadanan Aset Keretapi 


98. (1) Bagi maksud Bahagian ini, maka hendaklah ditubuhkan 
Kumpulan Wang Perbadanan Aset Keretapi (kemudian daripada 
ini disebut “Kumpulan Wang”). 


(2) Kumpulan Wang hendaklah terdiri daripada — 


(a) apa-apa jumlah wang yang diperuntukkan oleh Kerajaan 
Persekutuan dari semasa ke semasa bagi maksud 
Perbadanan di bawah Bahagian ini; 


(b) apa-apa jumlah wang yang disedia adakan dari semasa 
ke semasa bagi Perbadanan melalui pinjaman; dan 


(c) wang yang didapatkan atau yang berbangkit daripada 
apa-apa jualan harta atau apa-apa urus niaga lain yang 
berhubungan dengan harta atau pelaburan, gadai janji, 
gadaian atau debentur yang diperoleh oleh atau terletak 
hak pada Perbadanan. 

(3) Kumpulan Wang hendaklah dibelanjakan bagi maksud 
membayar apa-apa perbelanjaan yang dilakukan dengan sah oleh 
Perbadanan bagi melaksanakan peruntukan Bahagian ini, dan 
saraan bagi pegawai dan pekhidmat yang dilantik dan diambil 
kerja oleh Perbadanan, termasuk elaun persaraan, pencen atau 
ganjaran. 


(4) Perbelanjaan Perbadanan sehingga suatu amaun yang 
dibenarkan oleh Menteri Kewangan, selepas berunding dengan 
Menteri, bagi mana-mana satu tahun hendaklah dibayar daripada 
Kumpulan Wang. 


(5) Sebelum bermulanya setiap tahun kewangan, Perbadanan 
hendaklah mengemukakan kepada Menteri Kewangan suatu anggaran 
perbelanjaan (termasuk perbelanjaan bagi projek pemajuan) bagi 
tahun yang berikutnya dalam apa-apa bentuk dan mengandungi 
apa-apa butiran sebagaimana yang dikehendaki oleh Menteri 
Kewangan, dan Menteri Kewangan hendaklah, selepas berunding 
dengan Menteri, sebelum bermulanya tahun yang berikut itu, 
memberitahu Perbadanan mengenai amaun yang dibenarkan bagi 
perbelanjaan secara amnya atau mengenai amaun yang dibenarkan 
bagi setiap perihalan perbelanjaan. 


(6) Perbadanan boleh, pada bila-bila masa, mengemukakan 
kepada Menteri Kewangan suatu anggaran tambahan bagi mana- 
mana satu tahun dan Menteri Kewangan boleh, selepas berunding 
dengan Menteri, membenarkan keseluruhan atau mana-mana 
bahagian perbelanjaan tambahan itu. 


Ketidaklayakan untuk diambil kerja sebagai pegawai atau 
pekhidmat Perbadanan 


99. (1) Tiada seorang pun layak diambil kerja sebagai pegawai 
atau pekhidmat Perbadanan jika dia, secara langsung atau tidak 
langsung, mempunyai sendiri atau melalui pekongsinya apa-apa 
syer atau kepentingan dalam mana-mana kontrak atau kontrak 
yang dicadangkan dengan, untuk atau bagi pihak Perbadanan. 


(2) Mana-mana pegawai atau pekhidmat Perbadanan yang 
mempunyai atau memperoleh apa-apa syer atau kepentingan 
sedemikian boleh menurut budi bicara Perbadanan dibuang 
kerja. 

(3) Jika mana-mana pegawai atau pekhidmat Perbadanan pada 
masa pelantikannya sebagai pegawai atau pekhidmat sedemikian 
telah pun mempunyai atau mengawal apa-apa syer atau kepentingan 
dalam mana-mana harta yang, terkemudian daripada pelantikannya 
sebagai pegawai atau pekhidmat sedemikian, dimasukkan atau 
diniatkan untuk dimasukkan dalam mana-mana kontrak atau 
kontrak dicadangkan dengan, untuk atau bagi pihak Perbadanan, 
maka dia hendaklah mendedahkan perkara itu kepada Perbadanan 
secara bertulis. 


Akaun teraudit, penyata, laporan, akaun dan maklumat 


100. (1) Perbadanan hendaklah memberi Menteri akaun tahunan 
teraudit bagi setiap tahun kewangan dalam masa enam bulan 
dalam tahun yang berikutnya. 


(2) Perbadanan hendaklah memberi Menteri segala penyata, 
laporan, akaun dan maklumat mengenai harta dan aktivitinya 
sebagaimana yang dikehendaki oleh Menteri dari semasa ke 
semasa. 


(3) Tanpa menjejaskan keluasan peruntukan subseksyen (1), 
Perbadanan hendaklah, dengan seberapa segera yang praktik, 
selepas berakhirnya setiap tahun kewangan, menyebabkan dibuat 
dan dihantarkan kepada Menteri suatu laporan mengenai aktiviti 
Perbadanan dalam tahun kewangan yang sebelumnya dan dalam 
apa-apa bentuk dan mengandungi apa-apa maklumat yang 
berhubungan dengan prosiding dan polisi Perbadanan sebagaimana 
yang diarahkan oleh Menteri dari semasa ke semasa. 


Kuasa untuk membuang kerja pegawai dan pekhidmat dan 
menyelesaikan soalan tentang saraan, dsb., mereka 


101. (1) Tertakluk kepada apa-apa kaedah yang dibuat di bawah 
Bahagian ini, Pengurus Aset Keretapi hendaklah, menurut arahan 
Perbadanan, menyelesaikan segala soalan yang berhubungan 
dengan perkhidmatan, saraan, keistimewaan dan elaun pegawai 
dan pekhidmat Perbadanan. 


(2) Tertakluk kepada apa-apa kaedah yang dibuat di bawah 
Bahagian ini, Perbadanan boleh mewakilkan kuasanya untuk 
menjalankan kawalan tatatertib ke atas pegawai dan pekhidmat 

Perbadanan kepada Pengurus Aset Keretapi kecuali kuasanya 
untuk membuang kerja mana-mana pegawai atau pekhidmat 
Perbadanan. 


Kaedah-kaedah yang menentukan syarat perkhidmatan pegawai 
dan pekhidmat 


102. Perbadanan boleh, dengan persetujuan Jabatan Perkhidmatan 
Awam dan Perbendaharaan, dari semasa ke semasa, membuat 
kaedah-kaedah berkenaan dengan terma dan syarat perkhidmatan 
pegawai dan pekhidmat Perbadanan termasuk kaedah-kaedah 
untuk mengadakan peruntukan mengenai tatatertib pegawai dan 
pekhidmat Perbadanan. 


Perbadanan boleh melupuskan harta tak alih yang terletak 
hak padanya 


103. Perbadanan boleh menjual, memindahhakkan, memindahkan, 
memajakkan, menyerahhakkan, menyerahkan balik dan memulangkan, 
menggadai janjikan, menggadaikan, memindahhakkan semula, 
menyerahhakkan semula, atau selainnya mengurusniagakan 
mana-mana harta tak alih yang disebut dalam seksyen 93 atas 
apa-apa terma dan syarat sebagaimana yang difikirkan patut oleh 
Menteri. 


Tanah awam tertentu disifatkan sebagai rizab keretapi 


104. Walau apa pun peruntukan mana-mana undang-undang 
bertulis yang berhubungan dengan perizaban tanah bagi maksud 
awam— 


(a) semua tanah Negeri yang pada mula berkuat kuasanya 
Ordinan termansuh telah diduduki, atau di bawah kawalan, 
atau digunakan bagi maksud, Keretapi Tanah Melayu, 
hendaklah disifatkan sebagai rizab keretapi di bawah 
Akta ini sama ada atau tidak apa-apa perizaban nyata 
telah disiarkan berkenaan dengannya; dan 


(b) semua tanah yang disifatkan sebagai rizab keretapi di 
bawah seksyen 16 atau 17 Ordinan termansuh hendaklah 
terus disifatkan sebagai rizab keretapi di bawah Akta 
ini. 

BAHAGIAN XIII 
PEMANSUHAN DAN KECUALIAN 
Pemansuhan dan kecualian 
105. (1) Ordinan Keretapi 1948 adalah dimansuhkan. 


(2) Walau apa pun subseksyen (1), semua perundangan subsidiari 
yang dibuat di bawah atau mengikut Ordinan termansuh hendaklah, 
setakat yang perundangan subsidiari itu selaras dengan Akta ini, 
terus berkuat kuasa sehinggalah dipinda, dibatalkan atau digantikan 
oleh Akta ini. 


(3) Kecuali setakat yang diperuntukkan dengan nyata sebaliknya, 
tiada apa-apa jua dalam Akta ini boleh— 


(a) menyentuh penguatkuasaan terdahulu, atau apa-apa jua 
yang dilakukan atau dibiarkan dengan sewajarnya di 
bawah Ordinan termansuh; dan 


(b) menyentuh apa-apa hak, hak milik, kepentingan, kebebasan, 
keistimewaan, obligasi atau liabiliti yang diperoleh, 
terakru atau dilakukan di bawah Ordinan termansuh. 


(4) Segala sewa yang kena dibayar berkenaan dengan apa-apa 
pajakan rizab keretapi yang diberikan di bawah peruntukan Ordinan 
termansuh hendaklah, apabila mula berkuat kuasanya Akta ini, 
dibayar ke dalam Kumpulan Wang Disatukan Persekutuan. 


Kuasa Menteri untuk membuat peruntukan peralihan tambahan, 
dsb. 


106. Menteri boleh, melalui peraturan-peraturan, membuat apa-apa 
peruntukan yang didapatinya perlu atau suai manfaat bagi maksud 
menghapuskan apa-apa kesusahan yang disebabkan oleh mula 
berkuat kuasanya Akta ini, dan mana-mana peraturan sedemikian 
boleh dibuat supaya mempunyai kuat kuasa mulai dari tarikh mula 
berkuat kuasanya Akta ini. 

JADUAL 
(Subseksyen 89(7)) 
Pelantikan, pembatalan dan perletakan jawatan 


1. (1) Tertakluk kepada apa-apa syarat yang dinyatakan dalam surat cara 
pelantikannya, seseorang anggota Perbadanan hendaklah memegang jawatan 
selama tempoh yang tidak melebihi tiga tahun dan adalah layak dilantik semula. 


(2) Pelantikan mana-mana anggota boleh pada bila-bila masa dibatalkan 
oleh Menteri. 


(3) Seseorang anggota boleh pada bila-bila masa meletakkan jawatannya 
dengan mengutus surat kepada Menteri. 


(4) Tiap-tiap anggota hendaklah menumpukan masa kepada urusan Perbadanan 
sebanyak yang perlu bagi menunaikan kewajipannya dengan berkesan. 


Pengosongan jawatan 
2. (1) Jawatan seseorang anggota Perbadanan hendaklah menjadi 
kosong — 

(a) jika dia mati, 


(b) jika telah dibuktikan terhadapnya, atau jika dia telah disabitkan atas, 
sesuatu pertuduhan berkenaan dengan — 


(i) kesalahan yang melibatkan fraud, kecurangan atau keburukan 
akhlak: 


(di) kesalahan di bawah mana-mana undang-undang yang 
berhubungan dengan rasuah; atau 


(dit) apa-apa kesalahan lain yang boleh dihukum dengan pemenjaraan 
(sama ada pemenjaraan sahaja atau sebagai tambahan kepada 
denda atau sebagai ganti denda) selama lebih daripada dua 
tahun, 


(c) jika dia menjadi bankrap; 


(d) jika dia tidak sempurna akal atau, kerana apa-apa sebab lain, tidak 
berupaya menunaikan kewajipannya; 


(e) jika dia tidak menghadiri mesyuarat tiga kali berturut-turut tanpa 
kebenaran Perbadanan: 


(f) sekiranya perletakan jawatannya diterima oleh Menteri, atau 
(g) jika pelantikannya dibatalkan oleh Menteri. 
(2) Jika mana-mana orang terhenti menjadi anggota oleh sebab mana-mana 


peruntukan Akta ini, seorang lain hendaklah dilantik untuk menggantikannya 
mengikut peruntukan yang berkenaan. 

Saraan atau elaun 


3. Maka hendaklah dibayar kepada anggota Perbadanan apa-apa saraan atau 
elaun sebagaimana yang ditentukan oleh Menteri. 


Mesyuarat 


4. (1) Perbadanan hendaklah bermesyuarat sebagaimana dan apabila 
dikehendaki. 


(2) Tertakluk kepada peruntukan Akta ini, Perbadanan hendaklah menetapkan 
tatacaranya sendiri. 


Perbadanan boleh mengundang orang lain menghadiri mesyuarat 


5. Perbadanan boleh meminta mana-mana orang (yang bukan anggota Perbadanan) 
menghadiri mana-mana mesyuarat atau perbincangan Perbadanan bagi maksud 
menasihatinya tentang apa-apa perkara yang dibincangkan, tetapi mana-mana 
orang yang hadir sedemikian tidak berhak mengundi dalam mesyuarat atau 
perbincangan itu. 


Penzahiran kepentingan 


6. Seseorang anggota Perbadanan yang, secara langsung atau tidak langsung, 
mempunyai sendiri atau melalui pekongsinya apa-apa kepentingan dalam 
mana-mana syarikat atau usaha yang dengannya Perbadanan bercadang hendak 
membuat apa-apa kontrak atau yang mempunyai apa-apa kepentingan dalam 
mana-mana kontrak itu atau dalam apa-apa perkara yang sedang dibincangkan 
oleh Perbadanan hendaklah menzahirkan hakikat dan jenis kepentingannya itu 
kepada Perbadanan, dan penzahiran itu hendaklah direkodkan dalam minit 
Perbadanan dan, melainkan jika dibenarkan secara khusus oleh Pengerusi, 
anggota itu tidak boleh mengambil bahagian dalam apa-apa perbincangan atau 
keputusan Perbadanan yang berhubungan dengan kontrak atau perkara itu. 


Minit 


7. Perbadanan hendaklah menyebabkan minit segala mesyuarat disenggara 
dan disimpan dalam bentuk yang sepatutnya. 

Akta 463 


AKTA KERETAPI 1991 


SENARAI PINDAAN 


Undang-undang Tajuk ringkas Berkuat kuasa 
yang meminda dari 


— TIADA - 

Akta 463 


AKTA KERETAPI 1991 


SENARAI SEKSYEN YANG DIPINDA 


Seksyen Kuasa meminda Berkuat kuasa 
dari 


— TIADA - 

